AN COIMISIÚN EORPACH An Bhruiséil,22.9.2021 COM(2021) 581 final 2021/0295(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2009/138/CE a mhéid a bhaineann le comhréireacht, cáilíocht na maoirseachta, tuairisciú, bearta ráthaíochta fadtéarmacha, uirlisí micreastuamachta, rioscaí inbhuanaitheachta, maoirseacht grúpa agus trasteorann (Téacs atá ábhartha maidir le LEE) {SEC(2021) 620 final} - {SWD(2021) 260 final} - {SWD(2021) 261 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Fágann tábhacht eacnamaíoch agus shóisialta an árachais gur gá idirghabháil ó údaráis phoiblí ina leith, i bhfoirm maoirseacht stuamachta. Soláthraíonn árachóirí cosaint ar imeachtaí amach anseo a bhféadfaidh caillteanas a bheith ann dá ndeasca, agus cuireann siad coigilteas teaghlaigh i dtreo na margaí airgeadais agus an fhíorgheilleagair. Le Treoir 2009/138/CE (“Sócmhainneacht II”) leagtar amach rialacha stuamachta le haghaidh na hearnála árachais agus is é is aidhm di margadh aonair a chumasú le haghaidh seirbhísí árachais, agus sealbhóirí polasaí á gcosaint san am céanna. Tá sainordú dlíthiúil ag an gCoimisiún Eorpach athbhreithniú cuimsitheach a dhéanamh ar chomhpháirteanna ríthábhachtacha de Threoir Shócmhainneacht II, go háirithe a ceanglais maidir le caipitil rioscabhunaithe agus a rialacha maidir le luacháil dliteanas fadtéarmach, agus teacht ar chonclúidí ó na chéad 5 bliana de thaithí leis an gcreat. Léiríodh leis an taithí sin freisin go bhféadfaí feabhas a chur ar chomhréireacht Shócmhainneacht II, agus cuireadh i dtábhacht nach ann d’fhorálacha sonracha ar leibhéal an Aontais chun dul i ngleic le carnadh na rioscaí sistéamacha, chun ullmhacht le haghaidh géarchéimeanna a áirithiú nó chun árachóirí a shocrú, i gcás inar gá. Thairis sin, ní mór an creat a bheith comhsheasmhach le tosaíochtaí polaitiúla an Aontais. Go háirithe, ba cheart ról a bheith ag an earnáil árachais maidir le téarnamh eacnamaíoch iar‑COVID‑19 a mhaoiniú, le hAontas na Margaí Caipitil a chur i gcrích agus le spriocanna an Chomhaontaithe Ghlais don Eoraip a bhaint amach. Níos sonraí ná sin, beidh an earnáil ríthábhachtach maidir le ‘hathéadáil’ san earnáil chorparáideach agus leis an aistriú chuig an inbhuanaitheacht a mhaoiniú. Is tionscnamh ríthábhachtach é an t‑athbhreithniú dar le hinstitiúidí Eorpacha eile freisin chun tacú le cuspóirí Aontas na Margaí Caipitil. Sa tuarascáil ó Pharlaimint na hEorpa maidir le forbairt bhreise ar Aontas na Margaí Caipitil iarrtar ar an gCoimisiún measúnú a dhéanamh ar cibé acu a chuirtear nó nach gcuirtear in aghaidh infheistíochtaí fadtéarmacha le ceanglais chaipitil le haghaidh infheistíochtaí i ngnólachtaí, go háirithe fiontair bheaga agus mheánmhéide (FBManna). Leis na Conclúidí ón gComhairle i ndáil leis an bPlean Gníomhaíochta maidir le hAontas na Margaí Caipitil, iarrtar ar an gCoimisiún ról na n‑árachóirí mar infheisteoirí fadtéarmacha a neartú agus measúnú a dhéanamh ar bhealaí chun infheistíochtaí fadtéarmacha i ngnólachtaí, go háirithe FBManna, a dhreasú, gan cobhsaíocht airgeadais ná cosaint infheisteoirí a chur i mbaol. Ina fhianaise sin, shainaithin an Coimisiún na cuspóirí seo a leanas le haghaidh an athbhreithnithe: ·dreasachtaí a sholáthar d’árachóirí chun rannchuidiú le maoiniú fadtéarmach inbhuanaithe an gheilleagair; ·feabhas a chur ar íogaireacht i leith riosca; ·maolú a dhéanamh ar luaineacht iomarcach gearrthéarmach i staideanna sócmhainneachta árachóirí; ·cáilíocht, comhsheasmhacht agus comhordú na maoirseachta ar árachas a fheabhsú ar fud an Aontais, agus feabhas a chur ar chosaint sealbhóirí polasaí agus tairbhithe, lena n‑áirítear cásanna nuair a chliseann ar a n‑árachóir. ·dul i ngleic níos fearr le méadú féideartha an riosca shistéamaigh san earnáil árachais. •Comhsheasmhacht le forálacha beartais atá sa réimse beartais cheana Leis an togra seo cuirtear leis an gcreat stuamachta le haghaidh cuideachtaí árachais a leagtar amach i dTreoir 2009/138/CE, agus neartaítear é, a dtugtar míniú níos mionsonraithe orthu i roinn 5 thíos. Is é atá i dTreoir Shócmhainneacht II, i dteannta Rialachán Tarmligthe (AE) 2015/35, bunchloch chreat stuamachta an Aontais maidir le hárachas. Le Teachtaireacht a glacadh i dteannta an togra seo tugtar míniú níos mionsonraithe ar an idirghníomhaíocht idir an togra agus leasuithe atá le teacht ar Rialachán Tarmligthe (AE) 2015/35. •Comhsheasmhacht le beartais eile de chuid an Aontais Glactar an togra seo mar chuid d’aon phacáiste amháin, i dteannta togra reachtach maidir le réiteach le haghaidh gnóthais árachais; is é is aidhm don phacáiste seo feidhmiú an mhargaidh aonair le haghaidh árachais agus iontaobhas ann a fheabhsú. Tagann na tograí sa phacáiste le chéile, ós rud é go leasaítear leis an togra na rialacha maidir le maoirseacht roimh chliseadh cuideachta árachais, cé go dtéitear, leis na rialacha caighdeánúcháin nua maidir le réiteach, i ngleic leis na nósanna imeachta agus leis na cumhachtaí tar éis cliseadh den sórt sin. Trí leasuithe a dhéanamh ar na rialacha maidir le luacháil dliteanas árachóirí, tá an togra seo ina chuidiú le hAontas na Margaí Caipitil a chur i gcrích. Go háirithe, fágann na leasuithe ábhartha nach mbeidh iompraíocht mhíchuí chomh‑thimthriallach chomh dealraitheach sin agus is fearr a léirítear cineál fadtéarmach an ghnó árachais leo. Beidh bearta breise faoi Rialachán Tarmligthe (AE) 2015/35 ag gabháil leis na hathruithe sin, chun go n‑áiritheofar oiriúnacht ríomh an chorrlaigh riosca agus na gcritéar incháilitheachta le haghaidh na haicme sócmhainní cothromais fhadtéarmaigh. Ag an gcéim seo, tá roinnt tionscnamh á saothrú ag an gCoimisiún chun maoiniú príobháideach an aistrithe, chuig geilleagar atá neodrach ó thaobh carbóin de, a mhéadú agus chun a áirithiú go mbainisteoidh an córas airgeadais rioscaí aeráide agus comhshaoil. Chuige sin, ghlac an Coimisiún togra le haghaidh Treoir maidir le Tuairisciú Inbhuanaitheachta Corparáideach lena soiléirítear ceanglais maidir le tuairisciú neamhairgeadais ó thaobh na hinbhuanaitheachta de agus lena gcuirtear síneadh leis an raon feidhme, i measc nithe eile, chun gnóthais árachais mheánmhéide a chuimsiú. Chun dúbailt a sheachaint, ní théitear, leis an togra seo, i ngleic le ceanglais maidir le nochtadh a bhaineann leis an inbhuanaitheacht.

Trí cheanglas a thabhairt isteach chun cásanailís i gcás an athraithe aeráide a dhéanamh, leis an togra rannchuidítear leis an straitéis chun an t‑aistriú chuig geilleagar inbhuanaithe a mhaoiniú, arb é is aidhm di an dúshraith le haghaidh infheistíochtaí inbhuanaithe a neartú, chun breithnithe inbhuanaitheachta a lánpháirtiú go hiomlán sa chóras airgeadais agus chun na breithnithe sin a bhainistiú. Tabharfaidh an Coimisiún aird chuí freisin ar an ngá atá le neamhréir a sheachaint idir an togra seo agus leasuithe atá le teacht maidir le rialacha le haghaidh na hearnála baincéireachta. 2.BUNÚS DLÍ, COIMHDEACHT AGUS COMHRÉIREACHT •Bunús dlí Le Treoir Shócmhainneacht II déantar foráil maidir le creat cuimsitheach rialála maidir le gabháil do ghnó árachais laistigh den Aontas agus maidir lena shaothrú ann. Is iad Airteagail 53(1) agus 62 den Chonradh ar Fheidhmiú an Aontais Eorpaigh na bunúis dlí le haghaidh na Treorach atá i bhfeidhm faoi láthair; Tá gá le gníomhaíocht ón Aontas i gcomhréir leis na hAirteagail sin chun leanúint de na rialacha atá i bhfeidhm faoi láthair a ailíniú nó chun rialacha caighdeánaithe nua a thabhairt isteach. •Coimhdeacht I gcomhréir le prionsabal na coimhdeachta, ní fhéadfar gníomhaíocht ar leibhéal an Aontais a dhéanamh ach amháin mura féidir leis na Ballstáit na haidhmeanna atá beartaithe a bhaint amach leo féin. Tá rialáil árachais ar an leibhéal Eorpach seanbhunaithe, ós rud é nach féidir, ach amháin le gníomhaíocht ón Aontas, creat rialála coiteann a shocrú le haghaidh árachóirí a thairbhíonn de shaoirse bunaíochta agus de shaoirse chun seirbhísí a sholáthar. Maidir leis sin, tá an togra seo, amhail an reachtaíocht a bhféachtar le leasú a dhéanamh uirthi leis, i gcomhréir iomlán le prionsabal na coimhdeachta. •Comhréireacht Is é is aidhm don togra seo leasú a dhéanamh ar fhorálacha áirithe de Threoir Shócmhainneacht II, go háirithe na forálacha sin a bhaineann le ceanglais maidir le caipitil, maidir le luacháil dliteanas árachais atá dírithe ar shealbhóirí polasaí agus maidir le maoirseacht trasteorann. Tugtar isteach leis freisin soiléirithe agus athruithe is gá ar fhorálacha lena gcuirtear prionsabal na comhréireachta chun feidhme. Tá gá leis na hathruithe sin agus tá siad comhréireach chun feabhas a chur ar fheidhmiú an chreata rialála le haghaidh árachóirí agus chun cuspóirí Shócmhainneacht II a ghnóthú. •An rogha ionstraime Is é is aidhm don togra seo leasú a dhéanamh ar Threoir Shócmhainneacht II atá ann cheana, agus dá bhrí sin is Treoir leasaitheach í an ionstraim atá roghnaithe. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana San iarscríbhinn a ghabhann leis an measúnú tionchair a ghabhann leis seo tá meastóireacht ar chreat Shócmhainneacht II. Is iad na príomhchonclúidí atá ann go bhfuil an creat éifeachtach agus comhleanúnach ar an iomlán, go leantar de bheith ag dul i ngleic le riachtanais agus fadhbanna leis, agus go dtugtar an breisluach a bhí beartaithe leis. Dá ainneoin sin, cuirtear roinnt saincheisteanna i dtábhacht leis freisin maidir lena phrionsabail agus lena cheanglais a chur chun feidhme, agus leis an bpróiseas cóineasúcháin maoirseachta. Thairis sin, ní chuirtear an timpeallacht airgeadais ná eacnamaíoch nua san áireamh go hiomlán leis an gcreat, go háirithe a mhéid a bhaineann le rátaí úis ísle. Ina theannta sin, is ann fós do luaineacht iomarcach gearrthéarmach, d’ainneoin na n‑uirlisí atá ann arb é is aidhm dóibh maolú a dhéanamh ar na héifeachtaí sin. Ní mór feabhas a chur ar cheanglais chaipitil chun íogaireacht i leith riosca agus láimhseáil iomchuí ar infheistíochtaí fadtéarmacha a áirithiú. Thairis sin, ní chuirtear cineál inbhuanaithe na sócmhainní atá i seilbh árachóirí san áireamh leo. D’fhéadfaí feabhas a chur ar shaintréithe áirithe de na forálacha maidir le tuairisciú agus le nochtadh agus, ar bhealach níos ginearálta, bhí cur chun feidhme na comhréireachta neamh‑leordhóthanach chun an t‑ualach rialála ar árachóirí níos lú a laghdú go héifeachtach. Leis an meastóireacht dírítear freisin ar easnaimh rialála agus mhaoirseachta i gcosaint an tsealbhóra polasaí. Tá deiseanna ann próisis mhaoirseachta a ailíniú a thuilleadh agus feabhas a chur ar an gcomhar idir maoirseoirí i gcás gníomhaíochtaí trasteorann. Thairis sin, níl ach uirlisí teoranta ag údaráis mhaoirseachta chun dul i ngleic leis an méadú féideartha ar riosca sistéamach san earnáil árachais agus chun tabhairt faoi mhaoirseacht mhicreastuamachta iomchuí. •Comhairliúcháin leis na páirtithe leasmhara Rinne an Coimisiún gníomhaíochtaí comhairliúcháin éagsúla le haghaidh an athbhreithnithe seo. An 29 Eanáir 2020, thionóil sé comhdháil phoiblí ar an athbhreithniú, le hionadaithe ón tionscal árachais, ó chomhlachais árachais, ó na húdaráis phoiblí, ón tsochaí shibhialta agus ó Pharlaimint na hEorpa. Reáchtáil an Coimisiún comhairliúchán poiblí freisin ón 1 Iúil 2020 go dtí an 21 Deireadh Fómhair 2020, agus fuair sé 73 fhreagra ó pháirtithe leasmhara éagsúla a dhéanann ionadaíocht don tionscal árachais (56 %), don tsochaí shibhialta (14 %) agus do na húdaráis phoiblí (11 %). D’fhoilsigh an Coimisiún tuarascáil achomair ar an aiseolas maidir leis an gcomhairliúcháin sin an 1 Feabhra 2021. Ina theannta sin, phléigh an Coimisiún gnéithe éagsúla den athbhreithniú le linn roinnt cruinnithe de ghrúpa saineolaithe de chuid na mBallstát. Tá na gníomhaíochtaí comhairliúcháin sin ina gcomhlánú ar thrí chomhairliúchán a reáchtáil ÚEÁPC idir Iúil 2019 agus Eanáir 2020.

•Bailiú agus úsáid saineolais Tar éis iarraidh fhoirmiúil ar chomhairle a sheol an Coimisiún i bhFeabhra 2019, sholáthair ÚEÁPC Tuairim maidir leis an athbhreithniú ar Shócmhainneacht II, i dteannta anailís chúlra agus measúnú tionchair, an 17 Nollaig 2020. Le Tuairim ÚEÁPC cuireadh eolas ar fáil do mheasúnú tionchair an Choimisiúin agus d’fhorbairt an togra seo. Le hIarscríbhinn 10 den mheasúnú tionchair a ghabhann leis seo liostaítear foinsí breise a measadh agus an togra seo á ullmhú. •Measúnú tionchair Tá measúnú tionchair ag gabháil leis an togra seo. Cuireadh an measúnú tionchair faoi bhráid an Bhoird um Ghrinnscrúdú Rialála an 19 Márta 2021, agus fuarthas tuairim dhearfach ina leith an 23 Aibreán 2021. Cé gur mhol an Bord um Ghrinnscrúdú Rialála cineál cuimsitheach agus dea‑struchtúrtha an mheasúnaithe tionchair, mhol sé tuilleadh forbartha a dhéanamh ar anailís na faidhbe agus ar an insint, lena n‑áirítear i ndáil le comhréireacht. Leasaíodh an measúnú tionchair dá réir. Leis an measúnú tionchair sainaithnítear tacar roghanna beartais tosaíochta lena dtéitear i ngleic le chúig phríomhfhadhb: i)dídhreasachtaí le haghaidh infheistíochtaí fadtéarmacha i gcothromas agus léiriú neamh‑leordhóthanach ar rioscaí inbhuanaitheachta; ii)léiriú neamh‑leordhóthanach ar thimpeallacht na rátaí úis ísle agus, b’fhéidir, luaineacht ró‑ard i staideanna sócmhainneachta; iii)castacht le haghaidh árachóirí beaga nach bhfuil chomh rioscúil sin; iv)clistí arbh ann dóibh le déanaí i gcás árachóirí a oibríonn thar theorainneacha, rud lenar cuireadh i dtábhacht easnaimh mhaoirseachta agus cosaint athraitheach do shealbhóirí polasaí ar fud an Aontais tar éis na gclistí sin; v)féadfaidh go mbeidh uirlisí chun rioscaí sistéamacha a chosc neamh‑leordhóthanach ar deireadh. Baineann an phríomh‑chomhbhabhtáil chun dul i ngleic leis na fadhbanna sin le tionchar cainníochtúil foriomlán an athbhreithnithe. Le méadú suntasach ar cheanglais chaipitil chuirfí bac ar rannchuidiú árachóirí leis an téarnamh glas agus inbhuanaithe. An tráth céanna, le laghdú suntasach chuirfí cosaint an tsealbhóra polasaí agus an chobhsaíocht airgeadais i gcontúirt. Go deimhin, de thoradh chéimniú isteach na n‑athruithe ar rátaí úis, thiocfadh faoiseamh caipitil suntasach de thoradh na roghanna beartais tosaíochta, rud a mheastar a bheidh suas le EUR 90 000 000 000 sa ghearrthéarma. I ndeireadh na hidirthréimhse, meastar gurb é a bheidh mar thoradh ar na roghanna beartais tosaíochta, i gcomparáid leis an staid atá ann faoi láthair, caipiteal a bheidh cobhsaí a bheag nó a mhór nó caipiteal a bheidh méadaithe de bheagán de bhreis ar cheanglais rialála (ag brath ar dhálaí an mhargaidh). •Oiriúnacht rialála agus simpliú Leis an Treoir atá beartaithe cuirtear feabhas ar oiriúnacht na rialála agus simplítear an creat mar a leanas: ·breis gnólachtaí beaga a eisiamh ó Shócmhainneacht II; ·níos mó rialacha comhréireacha a chur ar fáil go huathoibríoch do ‘gnóthais ag a bhfuil próifíl riosca íseal’ agus, tar éis formheas maoirseachta, d’árachóirí eile; ·cainníochtú rioscaí neamhábhartha a shimpliú; ·a áirithiú nach dtéann na nochtaí a cheanglaítear thar a bhfuil riachtanach le haghaidh na bhfaighteoirí. A mhéid a bhaineann le hullmhacht dhigiteach, tá forálacha Threoir Shócmhainneacht II neodrach cheana ó thaobh na teicneolaíochta de. Ina theannta sin, le cumhachtuithe atá ann le haghaidh an Choimisiúin agus ÚEÁPC d’fhéadfaí coigeartuithe breise a dhéanamh, go háirithe maidir le tuairisciú maoirseachta agus nochtaí. •Cearta bunúsacha

Léirítear meas ar na cearta bunúsacha sa togra agus cloítear leis na prionsabail arna n‑aithint ag an gCairt um Chearta Bunúsacha an Aontais Eorpaigh, go háirithe an tsaoirseacht chun gnó a dhéanamh (Airteagal 16) agus cosaint tomhaltóirí (Airteagal 38). 4.IMPLEACHTAÍ BUISÉADACHA Níl aon impleacht bhuiséadach ag an togra. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Déanfaidh an Coimisiún faireachán ar an dul chun cinn i dtreo na cuspóirí sonracha a bhaint amach bunaithe ar an liosta neamh‑uileghabhálach de tháscairí i Roinn 8 den mheasúnú tionchair a ghabhann leis seo. I gceann 5 mbliana, déanfaidh an Coimisiún an chéad mheastóireacht eile ar Threoir Shócmhainneacht II, lena n‑áirítear na leasuithe ar an togra seo, i gcomhréir le Treoirlínte an Choimisiúin maidir le Rialáil Níos Fearr. Ní éilítear plean cur chun feidhme leis an togra seo. •Doiciméid mhíniúcháin Ní mheastar gur gá aon doiciméad míniúcháin. •Míniúchán mionsonraithe ar fhorálacha sonracha an togra Le hAirteagal 1 den togra leasaítear Treoir 2009/138/CE. Comhréireacht Le mír 2 leasaítear Airteagal 4 chun méadú a dhéanamh ar mhéid na dtairseach le haghaidh na n‑eisiamh ó raon feidhme Threoir 2009/138/CE, rud lena gceadaítear dá réir sin níos mó gnóthais bheaga a eisiamh. Le mír 12 soiléirítear in Airteagal 29 infheidhmeacht phrionsabal na comhréireachta i leith gníomhartha tarmligthe agus cur chun feidhme, go háirithe tríd an gcoincheap nua, maidir le gnóthais ag a bhfuil próifíl riosca íseal, a thabhairt isteach. Le mír 13 tugtar isteach na hAirteagail nua 29a go 29e. Le hAirteagal 29a bunaítear critéir chun gnóthais ag a bhfuil próifíl riosca íseal a shainaithint, agus is féidir na critéir sin a fhorlíonadh i ngníomhartha tarmligthe. Le hAirteagal 29b bunaítear an próiseas maidir leis an aicmiú mar ghnóthais ag a bhfuil próifíl riosca íseal. Le hAirteagal 29c liostaítear na bearta comhréireachta atá ar fáil ‘go huathoibríoch’ do ghnóthais ag a bhfuil próifíl riosca íseal agus bunaítear na rialacha i gcás athrú ar an bpróifíl riosca. Le hAirteagal 29d leagtar amach an bealach is féidir le gnóthais nach n‑aicmítear mar ghnóthais ag a bhfuil próifíl riosca íseal a údarú chun bearta comhréireachta a úsáid. Le hAirteagal 29e leagtar amach oibleagáidí um thuairisciú le haghaidh na ngnóthas ag a bhfuil próifíl riosca íseal. Le mír 63 tugtar isteach an tAirteagal 213a nua, lena mbunaítear na critéir chun grúpaí ag a bhfuil próifíl riosca íseal a shainaithint, mar aon leis na rialacha maidir le húsáid na mbeart comhréireachta ag na grúpaí árachais sin. Le mír 21 tugtar mír 2a nua isteach in Airteagal 41 chun a cheadú do gnóthais ag a bhfuil próifíl riosca íseal duine amháin a shannadh chun roinnt príomhfheidhmeanna a bheith acu. Leis an mír sin soláthraítear bearta comhréireachta freisin i ndáil le rialacha rialachais; i gcás gnóthais ag a bhfuil próifíl riosca íseal ní gá na beartais inmheánacha a liostaítear in Airteagal 41(3) a thabhairt cothrom le dáta ach amháin gach 3 bliana seachas go bliantúil. Leasaítear Airteagal 45 chun a cheadú do ghnóthais ag a bhfuil próifíl riosca íseal, gnóthais árachais faoi chuing agus gnóthais athárachais faoi chuing a chomhlíonann critéir áirithe an féinmheasúnú riosca agus sócmhainneachta a dhéanamh gach 2 bhliain seachas go bliantúil ar a laghad.

Le hathruithe ar Airteagal 77 cheadófaí úsáid a bhaint as luacháil stuama chinnteachaíoch ar an meastachán is fearr le haghaidh oibleagáidí saoil le roghanna agus le ráthaíochtaí nach meastar a bheith ábhartha, seachas úsáid a bhaint as teicnící luachála stocastacha. Leis an Airteagal 109 nua tugtar isteach simplithe san fhoirmle chaighdeánach nuair nach bhfuil modúl ná fomhodúl riosca ábhartha, ar choinníoll go gcomhlíontar roinnt critéir shonracha. Cáilíocht na maoirseachta Leis an leasú ar Airteagal 25 áirithítear go ndéanfar fógra faoi gach diúltú d’údarú, lena n‑áirítear an chúis, a thabhairt do ÚEÁPC agus a thaifeadadh i mbunachar sonraí, rud is féidir leis na húdaráis mhaoirseachta a cheadú. Leis an athrú ar Airteagal 26 tugtar isteach an fhéidearthacht go ndéanfaí measúnú comhpháirteach ar iarratas ar údarú arna iarraidh sin do cheann de na húdaráis mhaoirseachta nach mór d’údarás maoirseachta an Bhallstáit bhaile dul i gcomhairle leis. Is é is aidhm do na leasuithe ar Airteagail 30, 36 agus 42 an faireachán ar chomhlíontacht a fheabhsú le ceanglais chuí chóra a mhéid a bhaineann le comhaltaí den chomhlacht riaracháin, bainistíochta nó maoirseachta nó daoine ag a bhfuil príomhfheidhmeanna eile sa ghnóthas árachais nó athárachais. Le hAirteagal 42(4) cumhachtaítear do na húdaráis mhaoirseachta a iarraidh go gcuirfí comhalta den bhord riaracháin, bainistíochta nó maoirseachta nó sealbhóir príomhfheidhme as oifig. Tuairisciú Leis na modhnuithe ar Airteagal 35 agus leis an Airteagal 35a nua oiriúnaítear na ceanglais maidir le tuairisciú le haghaidh gnóthais ag a bhfuil próifíl riosca íseal, go háirithe chun éascaíocht a dhéanamh don rochtain ar dhíolúintí agus teorainneacha a bhaineann le tuairisciú le haghaidh na n‑eintiteas sin. Leis an Airteagal 35(5a) nua agus leis an Airteagal 256b nua maidir leis an Tuarascáil Maoirseachta Thráthrialta (TMT) ag gnóthais agus grúpaí leagtar síos na prionsabail agus an mhinicíocht le haghaidh na tuarascála insinte sin. Leis an Airteagal 35b nua leagtar amach sprioc‑amanna maidir le tuairisciú agus tugtar isteach an fhéidearthacht chun iad a athrú ar gcás ina mbeidh údar leis sin de bharr imthosca urghnácha. Le míreanna 26 agus 83 leasaítear Airteagal 51 agus, faoi seach, Airteagal 256 chun modhnú a dhéanamh ar struchtúr na Tuarascála maidir le Sócmhainneacht agus Staid Airgeadais (TSSA) de réir gnóthas agus grúpaí, agus déantar ábhar na Tuarascála a scoilteadh i gcuid atá dírithe ar shealbhóirí polasaí agus i gcuid atá dírithe ar pháirtithe leasmhara eile. Le míreanna 27 agus 84 tugtar isteach trí na hAirteagail nua 51a agus 256c ceanglas iniúchóireachta le haghaidh an chláir chomhardaithe stuamachta, an chláir chomhardaithe ghrúpa agus/nó le haghaidh TSSA aonair. Le mír 28 tugtar isteach in Airteagal 52 oibleagáid ar mhaoirseoirí staidreamh ÚEÁPC a thíolacadh maidir le húsáid na mbeart comhréireachta agus simplithe ina margadh. Le mír 47 leasaítear Airteagal 112 chun a cheangal ar ghnóthais a úsáideann samhail inmheánach meastachán ar an gCeanglas um Chaipiteal Sócmhainneachta, a ríomhtar leis an bhfoirmle chaighdeánach, a thuairisciú go tráthrialta do na maoirseoirí. Bearta ráthaíochta fadtéarmacha Cuirtear mír 37 in ionad Airteagal 77a maidir leis na rialacha le haghaidh eachtarshuíomh an struchtúir téarma ábhartha ráta úis saor ó riosca. Leis na leasuithe ceanglaítear go gcuirtear faisnéis san áireamh leis an eachtarshuíomh, i gcás ina mbeidh fáil uirthi, ó mhargaí airgeadais le haghaidh aibíochtaí i gcás ina ndéanfar an struchtúr téarma a eachtarshuíomh. Déantar an modh eachtarshuímh nua a thagann as sin a chéimniú isteach go líneach thar thréimhse a théann go dtí 2032, ar lena linn a bheidh ar árachóirí nochtadh a dhéanamh ar an tionchar a bhaineann leis an modh eachtarshuímh nua gan céimniú isteach. Le mír 38 leasaítear Airteagal 77d a bhaineann leis an gcoigeartú luaineachta. Tiocfaidh cásanna nua a bhaineann leis an gcoigeartú luaineachta a úsáid chun bheith faoi réir údarú maoirseachta. Thairis sin, cuirtear céatadán níos airde de 85 % den raon difríochta coigeartaithe riosca san áireamh sa choigeartú luaineachta. Chun maolú a dhéanamh ar an riosca go gcúitítear leis an gcoigeartú luaineachta méid a bheidh sa bhreis ar na caillteanais ar infheistíochtaí ó mhéadú ar raonta difríochta creidmheasa, tugtar isteach ‘cóimheas íogaireachta um an raon difríochta creidmheasa’ a bhaineann go sonrach le gnóthas. Ar deireadh, cuirtear coigeartú macraluaineachta in ionad na comhpháirte tíre den choigeartú luaineachta le haghaidh na mBallstát arb é an euro a n‑airgeadra chun maolú a dhéanamh ar an tionchar a bhaineann le géarchéimeanna um raon difríochta ar leibhéal tíre agus éifeachtaí aille á seachaint san am céanna. Déantar na hathruithe sin a chomhlánú le mír 48, lena dtugtar coimircí isteach in Airteagal 122 ina gcuirtear san áireamh le samhail inmheánach éifeacht ghluaiseachtaí um raon difríochta creidmheasa ar an gcoigeartú luaineachta (‘coigeartú luaineachta dinimiciúil’). Le mír 44 leasaítear Airteagal 106(3) chun a cheadú go ndéanfar muirir chaipitil a mhéadú nó a laghdú 17 % ar a mhéid, seachas 10 %, leis an gcoigeartú siméadrach ar an riosca cothromais. Le mír 51 leasaítear Airteagal 138 chun a áirithiú go rachaidh ÚEÁPC, seachas údaráis mhaoirseachta náisiúnta, i gcomhairle le BERS roimh staid dhíobhálach eisceachtúil a dhearbhú. Cuirtear mír 90 in ionad Airteagal 304(2) maidir leis an bhfomhodúl riosca cothromais fadbhunaithe, nár cheart úsáid an mhéid sin a fhormheas a thuilleadh, in éineacht le foráil mharthanachta. Le míreanna 95 agus 96 leasaítear Airteagal 308c maidir leis an mbeart idirthréimhseach i ndáil leis na rátaí úis saor ó riosca agus, faoi seach, Airteagal 308d maidir leis an mbeart idirthréimhseach i ndáil le forálacha teicniúla. Tá formheasanna nua ar úsáid na mbeart idirthréimhseach sin teoranta do liosta iata imthosca. Thairis sin, beidh ar chuideachtaí a úsáideann na bearta sin na cúiseanna a bhaineann leis an úsáid a nochtadh mar aon le measúnú ar an spleáchas ar na bearta agus bearta chun an spleáchas sin a laghdú.

Le míreanna 39, 40 agus 46 ailínítear Airteagal 77e, Airteagal 86 agus, faoi seach, Airteagal 111 maidir leis na cumhachtuithe le haghaidh gníomhartha tarmligthe agus cur chun feidhme leis na hathruithe ar a dtugtar tuairisc thuas. Ina theannta sin, le mír 40 tugtar isteach cumhachtú nua le haghaidh gníomhartha tarmligthe maidir le critéir incháilitheachta i leith sócmhainní i gcomhthéacs an choigeartaithe meaitseála. Uirlisí micreastuamachta Le mír 24 lánpháirtítear breithnithe maicreacnamaíocha agus anailís mhaicreacnamaíoch in Airteagal 45 maidir leis an bhFéinmheasúnú Riosca agus Sócmhainneachta a dhéanann árachóirí. Ceanglófar ar árachóirí measúnú a dhéanamh ar an tionchar atá ag forbairtí sochreidte maicreacnamaíocha agus margaidh agus airgeadais, lena n‑áirítear cásanna díobhálacha eacnamaíocha, ar a bpróifíl riosca, ar a gcinntí gnó agus ar a riachtanais sócmhainneachta shonracha, agus measúnú cómhalartach ar an mbealach a fhéadfar difear a dhéanamh do thionscnóirí an mhargaidh lena ngníomhaíochtaí. Ceanglófar ar údaráis mhaoirseachta ionchur a sholáthar do ghnóthais shonracha, go háirithe a mhéid a bhaineann le rioscaí agus ábhair imní mhicreastuamachta a eascraíonn as a n‑anailís. Le mír 49 lánpháirtítear breithnithe maicreacnamaíocha in Airteagal 132 maidir le prionsabal an duine stuama le haghaidh infheistíochtaí. Ceanglófar ar árachóirí forbairtí sochreidte maicreacnamaíocha agus margaí airgeadais a chur san áireamh ina straitéis infheistíochta agus measúnú a dhéanamh ar a mhéid a fhéadfaidh a n‑infheistíochtaí riosca sistéamach a mhéadú. Ceanglófar ar údaráis mhaoirseachta ionchur a sholáthar do ghnóthais shonracha a mhéid a bhaineann le hábhair imní mhicreastuamachta áirithe. Le mír 54 tugtar isteach na hAirteagail nua 144a go 144d. Le hAirteagal 144a tugtar isteach ceanglais maidir le bainistíocht agus pleanáil leachtachta chun a áirithiú go bhféadfar oibleagáidí airgeadais i leith sealbhóirí polasaí a shocrú. Go háirithe, beidh ar árachóirí táscairí riosca leachtachta a fhorbairt chun faireachán a dhéanamh ar riosca leachtachta. Le hAirteagal 144b cuirtear ar a gcumas d’údaráis mhaoirseachta idirghabháil a dhéanamh i gcás nach dtabharfaidh árachóir aghaidh go hiomchuí ar leochaileachtaí leachtachta. Ina theannta sin, beidh an fhéidearthacht ag údaráis mhaoirseachta, i gcásanna eisceachtúla agus mar bheart in am an éigin, reonna sealadacha ar roghanna fuascailte maidir le polasaithe árachais saoil a fhorchur ar chuideachtaí ar leith nó ar an margadh ina iomláine. Le hAirteagal 144c tugtar isteach cumhachtaí maoirseachta arb é is aidhm dóibh staid sócmhainneachta gnóthas sonrach a chaomhnú le linn cásanna eisceachtúla amhail imeachtaí díobhálacha eacnamaíocha nó margaidh lena ndéantar difear do chuid mhór den mhargadh árachais nó don mhargadh árachas iomlán. Faoi réir critéir rioscabhunaithe agus coimircí sonracha, is féidir dáileacháin ar scairshealbhóirí agus ar iasachtóirí fo‑ordaithe eile de chuid gnóthas ar leith a chur ar fionraí nó a theorannú sula ndéanfar sárú iarbhír ar an gCeanglas um Chaipiteal Sócmhainneachta. Leasuithe a bhaineann leis an gComhaontú Glas don Eoraip Le mír 25 tugtar isteach an tAirteagal 45a nua ar chásanailís aeráide. Beidh ar árachóirí aon neamhchosaint ar rioscaí maidir leis an athrú aeráide a shainaithint agus, i gcás inarb ábhartha, measúnú a dhéanamh ar an tionchar atá ag cásanna fadtéarmacha maidir leis an athrú aeráide ar a ngnó. Tá árachóirí a aicmítear mar ghnóthais ag a bhfuil próifíl riosca íseal díolmhaithe ó chásanailísí. Le mír 91 tugtar isteach an tAirteagal 304a nua le dhá shainordú chuig ÚEÁPC a mhéid a bhaineann le rioscaí inbhuanaitheachta. Tá sainordú ag ÚEÁPC láimhseáil stuamachta thiomnaithe a iniúchadh faoi 2023 ar neamhchosaintí a bhaineann le sócmhainní nó le gníomhaíochtaí atá bainteach go substaintiúil le cuspóirí comhshaoil agus/nó sóisialta agus athbhreithniú a dhéanamh go tráthrialta ar raon feidhme agus ar chalabrú pharaiméadair na foirmle caighdeánaí a bhaineann le riosca tubaiste nádúrtha. Maoirseacht grúpa Leasaítear Airteagal 212 a ghabhann le Treoir Shócmhainneacht II chun éascaíocht a dhéanamh do shainaithint gnóthas ar grúpa iad, go háirithe i leith grúpaí nach bhfuil faoi raon feidhme Threoir 2013/34/AE maidir leis na ráitis airgeadais bhliantúla, na ráitis airgeadais chomhdhlúite agus na tuarascálacha gaolmhara de chuid cineálacha áirithe gnóthas, agus maidir le grúpaí cothrománacha. Ina theannta sin, soiléirítear an sainmhíniú ar chuideachta sealbhaíochta árachais ar bhealach comhchosúil leis na leasuithe ar an sainmhíniú ar chuideachta sealbhaíochta árachais i dTreoir 2013/36/AE maidir le rochtain ar ghníomhaíocht na n‑institiúidí creidmheasa agus le maoirseacht stuamachta a dhéanamh ar institiúidí creidmheasa agus ar ghnólachtaí infheistíochta. Leasaítear Airteagal 213 chun cuideachtaí sealbhaíochta árachais agus cuideachtaí sealbhaíochta airgeadais mheasctha a thabhairt go díreach faoi raon feidhme chreat stuamachta an Aontais. Leis an mír 3a nua ceanglaítear rialachas inmheánach agus struchtúr corparáideach iomchuí le haghaidh grúpaí ar cuideachta sealbhaíochta a máthairghnóthas, chun foráil a dhéanamh maidir le maoirseacht grúpa éifeachtach. Cuirtear míreanna 3b agus 3c isteach chun cumhachtaí forfheidhmiúcháin iomchuí a áirithiú, lena n‑áirítear, mar bheart in am an éigin, an chumhacht chun a cheangal ar an ngrúpa athstruchtúrú. Le mír 64 leasaítear Airteagal 214 chun go soiléireofar an uair is féidir gnóthas a eisiamh ó raon feidhme maoirseachta grúpa, an uair is féidir maoirseacht grúpa a tharscaoileadh nó a fheidhmiú ar leibhéal máthairghnóthais idirmheánaigh. Leasaítear Airteagail 244, 245 agus 265 chun síneadh a chur leis an liosta táscairí a bhféadfaidh grúpa maoirseoirí idirbhearta inghrúpa suntasacha agus comhchruinnithe riosca a shainmhíniú bunaithe air sin agus chun raon feidhme an tuairiscithe ar idirbhearta inghrúpa a shoiléiriú. Le mír 86 tugtar isteach in Airteagal 258 íostacar cumhachtaí a fhéadfar a chur i bhfeidhm maidir le cuideachtaí sealbhaíochta árachais agus le cuideachtaí sealbhaíochta airgeadais mheasctha. Le mír 87 leasaítear Airteagal 262 trí shoiléiriú a dhéanamh ar na cuspóirí agus ar na cumhachtaí is gá i gcás ina gcuirfear ‘modhanna eile’ i bhfeidhm maidir leis an maoirseacht ar ghrúpaí a bhfuil ceannoifig a máthairghnóthas deiridh lasmuigh de LEE. Cuirtear isteach Airteagal 229a nua chun an fhéidearthacht a thabhairt, faoi réir formheas maoirseachta, cur chuige simplithe a úsáid i leith lánpháirtiú gnóthas neamhábhartha gaolmhar i ríomh shócmhainneacht an ghrúpa. Tugtar isteach tairseacha ábharthachta. Leasaítear Airteagail 220, 222, 228, 230, 233, 234 agus 308b(17) agus cuirtear isteach Airteagal nua 233a chun na soiléirithe seo a leanas a sholáthar maidir le rialacha lena rialaítear ríomh shócmhainneacht an ghrúpa: ·an cineál gnóthas a fhéadfar a áireamh trí mhodh 2;

·conas ba cheart an Ceanglas um Chaipiteal Sócmhainneachta le haghaidh grúpa comhdhlúite a ríomh i gcás meascán de mhodhanna; ·conas gnóthais ó earnálacha airgeadais eile, e.g. institiúidí creidmheasa, a áireamh i ríomh shócmhainneacht an ghrúpa; ·conas measúnú a dhéanamh ar chistí dílse an ghrúpa, go háirithe an coincheap a bhaineann le ‘slán ó ualuithe’, láimhseáil beart idirthréimhseach maidir le forálacha teicniúla agus maidir leis an ráta saor ó riosca, agus láimhseáil míreanna cistí dílse nach féidir a chur ar fáil go héifeachtach chun an Ceanglas um Chaipiteal Sócmhainneachta a chumhdach; ·i gcás úsáid a bheith á baint as modh 1 nó as meascán de mhodhanna, conas an íosteorainn a ríomh maidir leis an gCeanglas um Chaipiteal Sócmhainneachta le haghaidh grúpa comhdhlúite. Thairis sin, tugtar isteach ‘Íoscheanglas athbhreithnithe um Chaipiteal Sócmhainneachta le haghaidh Grúpa Comhdhlúite’ agus é bunaithe ar na rialacha maidir leis an Íoscheanglas Caipitil ar an leibhéal aonair. Leasaítear Airteagail 246 agus 257 chun soiléiriú a thabhairt ar rialacha rialachais is infheidhme maidir le gnóthais aonair a chur i bhfeidhm mutatis mutandis ar leibhéal an ghrúpa. Sna leasuithe sin áirítear ról an chomhlachta riaracháin, bainistíochta nó maoirseachta de chuid an mháthairghnóthais agus ceanglaítear go n‑áiritheoidh grúpaí comhsheasmhacht na mbeartas i scríbhinn de chuid an ghrúpa leo siúd a ghlacann gnóthais ghaolmhara. Ar deireadh, soiléirítear leo gur cheart do na daoine atá i gceannas ar phríomhfheidhmeanna eile laistigh de chuideachtaí sealbhaíochta árachais agus de chuideachtaí sealbhaíochta airgeadais mheasctha a bheith cuí cóir. Ina theannta sin, cuirtear isteach Airteagail 246a agus 246b chun an bealach, atá feidhm ag na rialacha micreastuamachta nua ar leibhéal na ngrúpaí árachais, a shonrú. Maoirseacht ar ghnó árachais trasteorann Leasaítear na forálacha maidir le húdarú in Airteagal 18 le ceanglas ar iarratasóirí chun faisnéis a sholáthar maidir le diúltuithe nó le haistarraingtí údarúcháin roimhe sin i mBallstáit eile agus faisnéis ar údaráis mhaoirseachta chun é sin a chur san áireamh sa mheasúnú ar iarratais. I gcomhthéacs an phróisis údaraithe, le hathruithe ar Airteagal 23 áirithítear go gcuirfear údaráis mhaoirseachta ar an eolas freisin faoi ghnó trasteorann beartaithe. Le mír 15 tugtar isteach in Airteagal 33a íoscheanglais maidir le malartú na faisnéise idir na húdaráis mhaoirseachta sa Bhallstát baile agus sna Ballstáit óstacha maidir leis na hárachóirí agus lena ngníomhaíochtaí sa Bhallstát óstach. Le leasuithe ar Airteagail 149 agus 152 soiléirítear gur cheart do ghnóthais árachais fógra a thabhairt faoi athruithe ábhartha agus faoi rioscaí atá ag teacht chun cinn i ndáil le gníomhaíochtaí árachais trasteorann leanúnacha. Ba cheart do na húdaráis mhaoirseachta an fhaisnéis sin a mhalartú. Le mír 58 d’Airteagal 152b feabhsaítear an ról atá ag ÚEÁPC i gcásanna trasteorann casta i gcás ina dteipfidh ar na húdaráis mhaoirseachta lena mbaineann teacht ar dhearcadh coiteann in ardán comhair. Leis an leasú ar Airteagal 153 áirithítear rochtain thráthúil ar fhaisnéis ag údarás maoirseachta de chuid Ballstát óstach. Le hAirteagal 159a cumhachtaítear d’údarás maoirseachta an Bhallstáit óstaigh faisnéis a iarraidh ar údarás maoirseachta an Bhallstáit baile maidir le staid sócmhainneachta an ghnóthais agus, i gcás ina mbeidh ábhair imní láidre ann, a iarraidh go ndéanfar cigireacht chomhpháirteach ar an láthair. Tugtar ról do ÚEÁPC chun easaontais idir údaráis mhaoirseachta a réiteach. Bearta idirthréimhseacha a thugtar isteach le Treoir 2014/51/AE Cuirtear mír 94(b) in ionad beart idirthréimhseach atá dulta in éag i gcomhthéacs neamhchosaintí ar rialtais láir nó ar bhainc cheannais na mBallstát atá ainmnithe agus cistithe in airgeadra intíre Ballstáit eile. Faoi fhoráil mharthanachta nua, féadfaidh neamhchosaintí den chineál sin a thabhaítear roimh 2020 tairbhiú den láimhseáil chéanna le neamhchosaintí ar rialtais láir nó ar bhainc cheannais na mBallstát atá ainmnithe agus cistithe ina n‑airgeadra intíre féin. Níl an fhoráil mharthanachta nua, murab ionann agus an beart idirthréimhseach roimhe sin, le dul in éag. Nuashonruithe agus réitigh mhiona Le míreanna éagsúla modhnaítear Treoir 2009/138/CE le haghaidh nuashonruithe agus réitigh mhiona, go háirithe chun ailíniú a dhéanamh ar shainmhínithe, tagairtí indlí agus seachdhlí le hathruithe a thugtar isteach i míreanna eile agus tagairtí atá imithe i léig don Ríocht Aontaithe a bhaint. 2021/0295 (COD) Togra le haghaidh

TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2009/138/CE a mhéid a bhaineann le comhréireacht, cáilíocht na maoirseachta, tuairisciú, bearta ráthaíochta fadtéarmacha, uirlisí micreastuamachta, rioscaí inbhuanaitheachta, maoirseacht grúpa agus trasteorann (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 53(1), Airteagal 62 agus Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Le Treoir 2009/138/CE ó Pharlaimint na hEorpa agus ón gComhairle cruthaíodh níos mó rialacha rioscabhunaithe agus níos mó rialacha stuamachta comhchuibhithe le haghaidh na hearnála árachais agus athárachais. Tá cuid de na forálacha den Treoir sin faoi réir clásail athbhreithniúcháin. Bhí cur i bhfeidhm na Treorach sin ina rannchuidiú substaintiúil le neartú an chórais airgeadais san Aontas agus d’fhág sin go raibh gnóthais árachais agus athárachais níos athléimní ó thaobh rioscaí éagsúla. Cé go bhfuil sí an‑chuimsitheach, ní théann an Treoir sin i ngleic leis na laigí uile a sainaithníodh agus lena ndéantar difear do ghnóthais árachais agus athárachais. (2)De dheasca phaindéim COVID‑19, rinneadh damáiste socheacnamaíoch as cuimse agus bhí téarnamh inbhuanaithe, ionchuimsitheach agus cothrom de dhíth ar gheilleagar an Aontais. Dá dheasca sin, tá práinn níos mó fós leis an obair ar thosaíochtaí polaitiúla an Aontais, go háirithe maidir lena áirithiú go n‑oibríonn an geilleagar do dhaoine agus cuspóirí an Chomhaontaithe Ghlais don Eoraip a ghnóthú. Is féidir leis an earnáil árachais agus athárachais foinsí príobháideacha maoiniúcháin a sholáthar do ghnólachtaí Eorpacha agus tabhairt ar an ngeilleagar a bheith níos athléimní trí chosaint a sholáthar ar réimse leathan rioscaí. Leis an dá ról sin, tá an‑phoitéinseal san earnáil rannchuidiú le baint amach thosaíochtaí an Aontais. (3)Mar a chuirtear i dtábhacht sa Teachtaireacht ón gCoimisiún an 24 Meán Fómhair 2020 ‘Aontas na Margaí Caipitil do dhaoine agus do ghnólachtaí’, chun tacú le hathéadáil san earnáil chorparáideach beidh ríthábhacht le hinfheisteoirí institiúideacha a dhreasú, go háirithe árachóirí, chun níos mó infheistíochtaí fadtéarmacha a dhéanamh. Chun éascaíocht a dhéanamh do rannchuidiú árachóirí le maoiniú a dhéanamh ar théarnamh eacnamaíoch an Aontais, ba cheart an creat stuamachta a choigeartú chun cineál fadtéarmach an ghnólachta árachais a chur san áireamh ar bhealach níos fearr. Go háirithe, agus an Ceanglas um Chaipiteal Sócmhainneachta á ríomh faoin bhfoirmle chaighdeánach, ba cheart éascaíocht a dhéanamh don fhéidearthacht chun úsáid a bhaint as paraiméadar caighdeánach níos fabhraí le haghaidh infheistíochtaí cothromais arna sealbhú le peirspictíocht fhadtéarmach, ar choinníoll go gcomhlíonann gnóthais árachais agus athárachais critéir fhónta agus láidre, lena gcaomhnaítear cosaint an tsealbhóra polasaí agus cobhsaíocht airgeadais. Ba cheart é a bheith d’aidhm leis na critéir sin a áirithiú go mbeidh gnóthais árachais agus athárachais in ann díol éigeantach cothromas, a bheartaítear a shealbhú le haghaidh an fhadtéarma, a sheachaint, lena n‑áirítear faoi dhálaí anáis sa mhargadh. (4)Ina Theachtaireacht an 11 Nollaig 2019 maidir leis an gComhaontú Glas don Eoraip, rinne an Coimisiún gealltanas an bhainistíocht ar rioscaí aeráide agus comhshaoil a lánpháirtiú ar bhealach níos fearr i gcreat stuamachta an Aontais. Is é atá sa Chomhaontú Glas don Eoraip straitéis fáis nua an Aontais, arb é is aidhm di an tAontas a chlaochlú ina gheilleagar a bheidh nua‑aimseartha, tíosach ar acmhainní agus iomaíoch gan aon ghlanastaíocht gás ceaptha teasa ann faoi 2050. Beidh sé ina rannchuidiú leis an gcuspóir geilleagar a oibríonn do na daoine a fhorbairt, geilleagar margaidh shóisialta an Aontais a threisiú, chun cuidiú lena áirithiú go mbeidh sé réidh don todhchaí agus go soláthróidh sé cobhsaíocht, poist, fás agus infheistíocht. Ina thogra an 4 Márta 2020 le haghaidh Dlí Aeráide Eorpach, mhol an Coimisiún go mbeadh an cuspóir a bhaineann le haeráidneodracht agus le hathléimneacht aeráide faoi 2050 ceangailteach san Aontas. Ghlac Parlaimint na hEorpa agus an Chomhairle an togra sin agus tháinig sé i bhfeidhm an 29 Iúil 2021. Maidir le huaillmhian an Choimisiúin chun ceannaireacht dhomhanda ón Aontas a áirithiú as seo go 2050, athdhearbhaíodh í i dTuarascáil 2021 um Fhadbhreathnaitheacht Straitéiseach ina sainaithnítear tógáil córas eacnamaíoch agus airgeadais a bheidh athléimneach agus oiriúnaithe don todhchaí mar réimse straitéiseach gníomhaíochta. (5)Beidh príomhról ag creat airgeadais inbhuanaithe an Aontais chun spriocanna an Chomhaontaithe Ghlais don Eoraip a bhaint amach agus ba cheart rialáil comhshaoil a chomhlánú le creat airgeadais inbhuanaithe lena ndírítear maoiniú i dtreo infheistíochtaí lena laghdaítear neamhchosaint ar na rioscaí aeráide agus comhshaoil sin. Ina Theachtaireacht an 6 Iúil 2021 maidir le Straitéis chun Maoiniú a dhéanamh ar an Aistriú chuig Geilleagar Inbhuanaithe, gheall an Coimisiún leasuithe ar Threoir 2009/138/CE a mholadh chun rioscaí inbhuanaitheachta a lánpháirtiú go comhsheasmhach i mbainistíocht riosca árachóirí trí chásanailís ar an athrú aeráide a cheangal ar árachóirí. (6)Le Treoir 2009/138/CE eisiatar gnóthais áirithe óna raon feidhme, de dheasca a méide. Tar éis na gcéad bhlianta de chur i bhfeidhm Threoir 2009/138/CE agus d’fhonn a áirithiú nach mbeidh feidhm míchuí aici maidir le gnóthais ar mhéid laghdaithe, is iomchuí athbhreithniú a dhéanamh ar na heisiaimh sin trí na tairseacha sin a mhéadú, ionas nach mbeidh níos mó gnóthais árachais bheaga a chomhlíonann coinníollacha áirithe faoi réir na Treorach sin. Mar sin féin, ba cheart an rogha a bheith ag gnóthais a thairbhíonn de na tairseacha méadaithe sin údarú a choimeád nó a iarraidh faoi Threoir 2009/138/CE chun tairbhiú den cheadúnas aonair dá bhforáiltear inti. (7)Níl feidhm ag Treoir 2009/138/CE maidir le gníomhaíocht chúnaimh i gcás ina gcomhlíonfar coinníollacha Airteagal 6(1) den Treoir sin. Leis an gcéad choinníoll, sonraítear go bhfuil baint le bheith ag an gcúnamh le timpistí nó clistí lena mbaineann feithicil bhóthair a tharlaíonn i gcríoch Bhallstát an ghnóthais a sholáthraíonn cumhdach. D’fhéadfadh sé go gciallódh an fhoráil sin ceanglas maidir le húdarú mar árachóir le haghaidh soláthraithe cúnaimh feithiclí bóthair i gcás timpiste nó cliseadh a tharlaíonn díreach trasna na teorann agus a fhéadfaidh cur isteach go míchuí ar chúnamh. Ar an gcúis sin, is iomchuí athbhreithniú a dhéanamh ar an gcoinníoll sin. Dá bhrí sin, ba cheart an coinníoll faoi Airteagal 6(1), pointe (a), de Threoir 2009/138/CE a leathnú freisin chun timpistí nó clistí a chumhdach, lena mbaineann an fheithicil bhóthair atá cumhdaithe ag an ngnóthas sin, a tharlaíonn ó am go ham i dtír chomharsanach. (8)Féadfaidh gnóthais árachais agus athárachais iarratas ar údarú a chur isteach in aon Bhallstát. Le faisnéis maidir le hiarratais roimhe sin agus leis na torthaí ar an measúnú ar na hiarratais sin d’fhéadfaí faisnéis fhíor‑riachtanach a sholáthar chun measúnú a dhéanamh ar a n‑iarratas. Dá bhrí sin, ba cheart don ghnóthas árachais nó athárachais is iarratasóir an t‑údarás maoirseachta a chur ar an eolas faoi dhiúltuithe nó faoi aistarraingtí údaraithe roimhe sin i mBallstát eile. (9)Roimh údarú a dheonú, ba cheart d’údarás maoirseachta an Bhallstáit baile dul i gcomhairle le húdaráis mhaoirseachta aon Bhallstáit lena mbaineann. Ag féachaint do ghníomhaíochtaí árachais trasteorann méadaithe, is gá cur i bhfeidhm cóineasaithe dhlí an Aontais a fheabhsú i gcásanna gníomhaíochta árachais trasteorann agus malartaithe faisnéise idir na húdaráis mhaoirseachta, go háirithe sula ndeonaítear údaruithe. Dá bhrí sin, i gcás inar gá dul i gcomhairle le húdaráis mhaoirseachta éagsúla, ba cheart a cheadú d’aon údarás maoirseachta lena mbaineann measúnú comhpháirteach ar iarratas ar údarú a iarraidh ar údarás maoirseachta an Bhallstáit ina bhfuil an próiseas údarúcháin ar bun. (10)Ba cheart Treoir 2009/138/CE a chur i bhfeidhm i gcomhréir le prionsabal na comhréireachta. Chun éascaíocht a dhéanamh do chur i bhfeidhm comhréireach na Treorach maidir le gnóthais lena mbaineann próifíl riosca níos ísle ná próifíl riosca an mheánghnóthais, agus chun a áirithiú nach mbeidh siad faoi réir ceanglais a mbeidh ualach díréireach ag baint leo, is gá critéir rioscabhunaithe a sholáthar lena bhféadfar iad a shainaithint.

(11)Gnóthais a chomhlíonann na critéir rioscabhunaithe, ba cheart a bheith in ann iad a aicmiú mar ghnóthais ag a bhfuil próifíl riosca íseal de bhun próiseas fógra simplí. Más rud é, laistigh de 1 mhí amháin tar éis an fhógra sin, nach gcuireann an t‑údarás maoirseachta in aghaidh an aicmithe ar chúiseanna a bhfuil údar cuí leo agus atá nasctha leis an measúnú ar na critéir ábhartha, ba cheart a mheas gur gnóthas ag a bhfuil próifíl riosca íseal an gnóthas sin. Nuair a aicmítear mar ghnóthas ag a bhfuil próifíl riosca íseal é, i bprionsabal, ba cheart dó tairbhiú go huathoibríoch de bhearta comhréireachta sainaitheanta maidir le tuairisciú, rialachas, athbhreithniú ar bheartais i scríbhinn, féinmheasúnú riosca agus sócmhainneachta agus ceanglais maidir le nochtadh. (12)Is iomchuí go mbeadh bearta comhréireachta ar fáil freisin do ghnóthais nach n‑aicmítear mar ghnóthais ag a bhfuil próifíl riosca íseal, ach ar lena n‑aghaidh atá cuid de na ceanglais i dTreoir 2009/138/CE róchostasach agus róchasta, i bhfianaise na rioscaí a bhaineann leis an ngnó a dhéanann na gnóthais sin. Ba cheart a cheadú do na gnóthais sin úsáid a bhaint as bearta comhréireachta bunaithe ar anailís de réir an cháis agus tar éis formheas a fháil roimh ré óna n‑údaráis mhaoirseachta. (13)Tá cur chun feidhme cuí an phrionsabail maidir le comhréireacht ríthábhachtach chun ualach iomarcach ar ghnóthais árachais agus athárachais a sheachaint. Ní mór údaráis mhaoirseachta a chur ar an eolas go tráthrialta faoi úsáid na mbeart comhréireachta. Ar an gcúis sin, ba cheart do ghnóthais árachais agus athárachais faisnéis a thuairisciú go bliantúil dá n‑údaráis mhaoirseachta maidir leis na bearta comhréireachta a úsáideann siad. (14)Maidir le gnóthais árachais faoi chuing agus gnóthais athárachais faoi chuing nach gcumhdaíonn ach amháin rioscaí atá bainteach leis an ngrúpa tionscail nó tráchtála lena mbaineann siad, baineann próifíl riosca ar leith leo ar cheart í a chur san áireamh agus ceanglais áirithe á sainmhíniú, go háirithe maidir le féinmheasúnú riosca agus sócmhainneachta, nochtaí agus na cumhachtuithe gaolmhara don Choimisiún chun na rialacha maidir leis na cumhachtuithe sin a shonrú a thuilleadh. Thairis sin, ba cheart do ghnóthais árachais faoi chuing agus do ghnóthais athárachais faoi chuing a bheith in ann tairbhiú freisin de na bearta comhréireachta nuair a aicmítear mar ghnóthais ag a bhfuil próifíl riosca íseal iad. (15)Is den tábhacht go gcoinneoidh gnóthais árachais agus athárachais staid airgeadais fholláin ar bun. Chun na críche sin, déantar foráil le Treoir 2009/138/CE maidir le maoirseacht airgeadais i leith staid sócmhainneachta gnóthais, bunú forálacha teicniúla, a shócmhainní agus a chistí dílse incháilithe. Mar sin féin, is tábhachtach an toisc é córas rialachais gnóthais freisin chun a áirithiú go gcoinneoidh an gnóthas a fholláine airgeadais ar bun. Chuige sin, ba cheart a cheangal ar na húdaráis mhaoirseachta athbhreithnithe agus meastóireachtaí tráthrialta a dhéanamh ar an gcóras rialachais mar chuid dá maoirseacht airgeadais ar ghnóthais árachais agus athárachais. (16)Maidir le comhar idir údarás maoirseachta an Bhallstáit baile a dheonaigh údarú do ghnóthas árachais nó athárachais agus údaráis mhaoirseachta na mBallstát ina saothraíonn an gnóthas sin gníomhaíochtaí trí bhrainsí a bhunú nó seirbhísí a sholáthar, ba cheart an comhar sin a neartú chun fadhbanna féideartha a chosc ar bhealach níos fearr agus cosaint sealbhóirí polasaí a fheabhsú ar fud an Aontais. Sa chomhar sin ba cheart breis faisnéise a thagann ó údarás maoirseachta an Bhallstáit baile a áireamh, go háirithe maidir leis an toradh ar an bpróiseas athbhreithnithe maoirseachta a bhaineann leis an ngníomhaíocht trasteorann. (17)Ba cheart d’údaráis mhaoirseachta a bheith i dteideal tuarascáil insinte thráthrialta a fháil ó gach gnóthas árachais agus athárachais ar a ndéantar maoirseacht agus a ghrúpaí, ar a laghad gach 3 bliana, ina mbeidh faisnéis maidir leis an ngnó agus leis an bhfeidhmíocht, an córas rialachais, an phróifíl riosca, an bainistiú caipitil agus faisnéis ábhartha eile chun críoch sócmhainneachta. Chun an ceanglas sin maidir le tuairisciú a shimpliú le haghaidh grúpaí árachais agus athárachais, ba cheart é a bheith indéanta, faoi réir coinníollacha áirithe, faisnéis na tuarascála maoirseachta tráthrialta a bhaineann leis an ngrúpa agus a fhochuideachtaí a thíolacadh ar bhealach comhiomlánaithe le haghaidh an ghrúpa iomláin. (18)Ba cheart a áirithiú go dtabharfar tosaíocht do ghnóthais ag a bhfuil próifíl riosca íseal nuair a dheonaíonn maoirseoirí díolúintí agus teorainneacha maidir le tuairisciú. Le haghaidh an chineáil sin eintiteas, leis an bpróiseas fógra, lena bhfuil feidhm maidir leis an aicmiú mar ghnóthais ag a bhfuil próifíl riosca íseal, ba cheart a áirithiú go bhfuil a dhóthain deimhneachta ann a mhéid a bhaineann le húsáid a bhaint as díolúintí agus as teorainneacha maidir le tuairisciú. (19)Ba cheart sprioc‑amanna maidir le tuairisciú agus nochtadh a leagan síos go soiléir i dTreoir 2009/138/CE. Mar sin féin, ba cheart a aithint gurb amhlaidh de dheasca imthosca urghnácha amhail éigeandálaí sláintíochta, tubaistí nádúrtha agus imeachtaí fhoircneacha eile, go bhféadfadh sé a bheith dodhéanta do ghnóthais árachais agus athárachais na tuarascálacha agus na nochtaí sin a thíolacadh, laistigh de na sprioc‑amanna bunaithe. Chuige sin, ba cheart a chumhachtú don Choimisiún síneadh a chur leis na sprioc‑amanna i gcás na n‑imthosca sin. (20)Le Treoir 2009/138/CE déantar foráil go mbeidh ar údaráis mhaoirseachta measúnú a dhéanamh ar cibé acu atá nó nach bhfuil aon duine nua, a cheaptar chun bainistíocht a dhéanamh ar ghnóthas árachais nó athárachais nó chun príomhfheidhm a dhéanamh, cuí cóir. Mar sin féin, ba cheart dóibh sin a bhainistíonn an gnóthas nó a dhéanann príomhfheidhm a bheith cuí cóir ar bhonn leanúnach. Dá bhrí sin, ba cheart an chumhacht a bheith ag na húdaráis mhaoirseachta freagairt agus, i gcás inarb iomchuí, an duine lena mbaineann a chur as an bpost ábhartha, i gcás neamhchomhlíonadh na gceanglas cuí cóir. (21)Ós rud é go bhféadfaidh gníomhaíochtaí árachais rioscaí a spreagadh nó a aimpliú maidir le cobhsaíocht airgeadais, ba cheart do ghnóthais árachais agus athárachais breithnithe micreastuamachta agus anailís mhicreastuamachta a ionchorprú ina ngníomhaíochtaí infheistíochta agus bainistíochta riosca. Mar chuid de sin d’fhéadfaí iompraíocht fhéideartha rannpháirtithe eile sa mhargadh a chur san áireamh, mar aon le rioscaí maicreacnamaíocha, amhail sleabhcadh timthrialla creidmheasa nó leachtacht margaidh laghdaithe, nó comhchruinnithe iomarcacha ar leibhéal an mhargaidh i gcineálacha sócmhainne, contrapháirtithe nó earnálacha áirithe. (22)Ba cheart do ghnóthais árachais agus athárachais aon fhaisnéis mhicreastuamachta ábhartha a sholáthraíonn na húdaráis mhaoirseachta a chur san áireamh ina bhféinmheasúnú riosca agus sócmhainneachta. Ba cheart do na húdaráis mhaoirseachta anailís a dhéanamh ar thuarascálacha maoirseachta de chuid gnóthas laistigh dá ndlínsí maidir le féinmheasúnú riosca agus sócmhainneachta, na tuarascálacha sin a chomhiomlánú agus ionchur a sholáthar do ghnóthais maidir leis na heilimintí ba cheart a bhreithniú ina measúnuithe riosca dhílis agus sócmhainneachta amach anseo, go háirithe a mhéid a bhaineann le rioscaí micreastuamachta. Ba cheart do na Ballstáit a áirithiú, i gcás ina gcuirfidh siad sainordú micreastuamachta ar iontaoibh údaráis, go ndéanfar torthaí measúnuithe micreastuamachta ag na húdaráis mhaoirseachta a chomhroinnt leis an údarás micreastuamachta sin. (23)I gcomhréir leis na Croíphrionsabail Árachais atá glactha ag an gComhlachas Idirnáisiúnta Maoirseoirí Árachais, ba cheart do na húdaráis mhaoirseachta náisiúnta a bheith in ann forbairtí margaidh agus airgeadais a shainaithint, faireachán agus anailísiú a dhéanamh orthu i gcás inar forbairtí iad lena bhféadfar difear a dhéanamh do ghnóthais árachais agus athárachais, agus margaí árachais agus athárachais, agus ba cheart dóibh an fhaisnéis sin a úsáid chun maoirseacht a dhéanamh ar ghnóthais árachais nó athárachais aonair. Leis na cúraimí sin, ba cheart, i gcás inarb iomchuí, úsáid a bhaint as faisnéis ó údaráis mhaoirseachta eile agus as na léargais atá faighte acu. (24)Tá údaráis ag a bhfuil sainordú micreastuamachta i gceannas ar an mbeartas micreastuamachta le haghaidh a margaidh árachais agus athárachais náisiúnta. Is féidir leis an údarás maoirseachta nó le húdarás nó le comhlacht eile a gcuirtear an chríoch sin ar a iontaoibh an beartas micreastuamachta a shaothrú. (25)Tá tábhacht le dea‑chomhordú idir údaráis mhaoirseachta agus na comhlachtaí agus na húdaráis ábhartha ag a bhfuil sainordú micreastuamachta chun rioscaí féideartha a shainaithint, faireachán agus anailísiú a dhéanamh orthu, ar rioscaí iad a bhaineann le cobhsaíocht an chórais airgeadais lena bhféadfar difear a dhéanamh do ghnóthais árachais agus athárachais, agus chun bearta a dhéanamh go héifeachtach agus dul i ngleic go hiomchuí leis na rioscaí sin. Ba cheart é a bheith d’aidhm freisin leis an gcomhar idir údaráis aon fhoirm gníomhaíochtaí dúblálacha nó neamhréireacha a sheachaint. (26)Le Treoir 2009/138/CE ceanglaítear ar ghnóthais árachais agus athárachais féinmheasúnú tréimhsiúil riosca agus sócmhainneachta a bheith acu mar chuid lánpháirtithe dá straitéis gnó. Is deacair rioscaí áirithe, amhail rioscaí maidir leis an athrú aeráide, a chainníochtú nó tagann siad chun cinn thar thréimhse is faide ná an tréimhse a úsáidtear le haghaidh chalabrú an Cheanglais um Chaipiteal Sócmhainneachta. Is fearr is féidir na rioscaí sin a chur san áireamh san fhéinmheasúnú riosca agus sócmhainneachta. I gcás ina mbeidh neamhchosaint ábhartha ag gnóthais árachais agus athárachais ar rioscaí aeráide, ba cheart a cheangal orthu anailísí a dhéanamh, laistigh d’eatraimh iomchuí agus mar chuid den fhéinmheasúnú riosca agus sócmhainneachta, ar an tionchar atá ag cásanna riosca fadtéarmacha maidir leis an athrú aeráide ar a ngnó. Ba cheart na hanailísí sin a bheith comhréireach maidir le cineál, scála agus castacht na rioscaí a bhaineann le gnó na ngnóthas. Go háirithe, cé gur cheart an measúnú ar ábharthacht na neamhchosanta ar rioscaí aeráide a cheangal ó na gnóthais árachais agus athárachais uile, níor cheart cás‑anailísí fadtéarmacha ar an athrú aeráide a cheangal le haghaidh gnóthais ag a bhfuil próifíl riosca íseal. (27)Le Treoir 2009/138/CE ceanglaítear nochtadh, ar a laghad, go bliantúil, ar fhaisnéis fhíor‑riachtanach tríd an tuarascáil maidir le sócmhainneacht agus staid airgeadais. Tá dhá phríomhchineál seolaithe ag an tuarascáil sin: sealbhóirí polasaí agus tairbhithe ar thaobh amháin, agus anailísithe agus rannpháirtithe eile sa mhargadh ar an taobh eile. Chun dul i ngleic le riachtanais agus le hionchais an dá ghrúpa dhifriúla sin, ba cheart ábhar na tuarascála a roinnt ina dhá chuid. Sa chéad chuid, atá dírithe go príomha ar shealbhóirí polasaí agus ar thairbhithe, ba cheart an phríomhfhaisnéis a bheith inti maidir le gnó, feidhmíocht, bainistiú caipitil agus próifíl riosca. Sa dara cuid, atá dírithe ar anailísithe agus rannpháirtithe eile sa mhargadh, ba cheart faisnéis mhionsonraithe a bheith inti maidir leis an gcóras rialachais, faisnéis shonrach maidir le forálacha teicniúla agus dliteanais eile, an staid sócmhainneachta mar aon le sonraí eile atá ábhartha maidir le hanailísithe speisialaithe. (28)Is féidir le gnóthais árachais agus athárachais coigeartú a dhéanamh ar struchtúr an téarma ábhartha ráta úis saor ó riosca chun an meastachán is fearr a ríomh i gcomhréir le gluaiseachta raoin difríochta a sócmhainní tar éis formheas maoirseachta (‘coigeartú meaitseála’) nó i gcomhréir le meánghluaiseacht raoin difríochta sócmhainní arna sealbhú ag gnóthais árachais agus athárachais in airgeadra nó i dtír ar leith (‘coigeartú luaineachta’). Sa chuid den tuarascáil maidir le sócmhainneacht agus staid airgeadais atá dírithe ar shealbhóirí polasaí níor cheart a bheith inti ach amháin an fhaisnéis lena bhfuil coinne a bheith ábhartha maidir le cinnteoireacht meánsealbhóra polasaí. Cé gur cheart do ghnóthais árachais agus athárachais nochtadh poiblí a dhéanamh ar an tionchar a bhaineann le mainneachtain chur i bhfeidhm an choigeartaithe meaitseála, an choigeartaithe luaineachta agus na mbeart idirthréimhseach maidir le rátaí úis atá saor ó riosca agus maidir le forálacha teicniúla ar a staideanna airgeadais, níor cheart glacadh leis go mbeidh an nochtadh sin ábhartha maidir le cinnteoireacht meánsealbhóra polasaí. Ba cheart tionchar na mbeart sin a nochtadh dá bhrí sin sa chuid den tuarascáil maidir le sócmhainneacht agus staid airgeadais atá dírithe ar rannpháirtithe sa mhargadh seachas sa chuid atá dírithe ar shealbhóirí polasaí. (29)Níor cheart ualach róthrom ar ghnóthais árachais agus athárachais a bheith i gceist le ceanglais maidir le nochtadh. Chuige sin, ba cheart roinnt simplithe agus bearta comhréireachta a áireamh i dTreoir 2009/138/CE go háirithe nuair nach gcuireann siad inléiteacht na sonraí a sholáthraíonn gnóthais árachais agus athárachais i gcontúirt. (30)Chun an leibhéal is airde beachtais faisnéise a nochtar don phobal a ráthú, ba cheart cuid shubstaintiúil den tuarascáil maidir le sócmhainneacht agus staid airgeadais a chur faoi réir iniúchadh. Leis an gceanglas sin maidir le hiniúchadh ba cheart an clár comhardaithe a chumhdach ar a ndéantar measúnú i gcomhréir leis na critéir luachála a leagtar amach i dTreoir 2009/138/CE.

(31)Ní dhealraíonn sé go bhfuil údar le hualach an cheanglais iniúchóireachta le haghaidh gnóthais ag a bhfuil próifíl riosca íseal, nach bhfuil coinne leis go mbeidh siad ábhartha le haghaidh chobhsaíocht airgeadais an Aontais agus nach bhfuil a sealbhóirí polasaí iomadúil. Ceann de na critéir a cheanglaítear ar ghnóthais ag a bhfuil próifíl riosca íseal a chomhlíonadh is ea go mbeidís beag ó thaobh méide de. Chun an t‑ualach sin a mhaolú, ba cheart eisiamh ón gceanglas sin a dheonú. (32)Ba cheart a admháil, cé go mbeadh sé tairbhiúil, go mbeadh an ceanglas maidir le hiniúchadh ina ualach breise ar gach gnóthas. Dá bhrí sin, ba cheart síneadh a chur le sprioc‑amanna maidir le tuairisciú agus nochtadh le haghaidh gnóthais árachais agus athárachais agus le haghaidh grúpaí árachais agus athárachais chun am leordhóthanach a thabhairt do na gnóthais sin tuarascálacha iniúchta a thabhairt ar aird. (33)Ba cheart a áirithiú go mbeidh na modhanna chun forálacha teicniúla conarthaí a ríomh le roghanna ar ráthaíocht, go mbeidh siad comhréireach le cineál, scála agus castacht na rioscaí atá roimh an árachóir. Maidir leis sin, ba cheart roinnt simplithe a sholáthar. (34)Ba cheart do chinneadh struchtúr an téarma ábhartha ráta úis saor ó riosca comhardú a dhéanamh idir úsáid na faisnéise a dhíorthaítear ó ionstraimí airgeadais ábhartha, agus cumas gnóthas árachais agus athárachais rátaí úis a dhíorthaítear ó ionstraimí airgeadais a fhálú. Go háirithe, is féidir nach mbeidh na hinniúlachtaí ag gnóthais árachais agus athárachais is lú chun riosca an ráta úis a fhálú le hionstraimí seachas bannaí, iasachtaí nó sócmhainní comhchosúla ag a bhfuil sreafaí airgid seasta. Dá bhrí sin, ba cheart struchtúr an téarma ábhartha ráta úis saor ó riosca a eachtarshuíomh le haghaidh aibíochtaí i gcás nach mbeidh na margaí le haghaidh bannaí domhain, leachtach ná trédhearcach a thuilleadh. Mar sin féin, le modh an eachtarshuímh ba cheart úsáid a bhaint as faisnéis a dhíorthaítear ó ionstraimí airgeadais ábhartha seachas bannaí, i gcás ina mbeidh an fhaisnéis sin ar fáil ó mhargaí doimhne, leachtacha agus trédhearcacha le haghaidh aibíochtaí i gcás nach bhfuil na margaí bannaí domhain, leachtach ná trédhearcach a thuilleadh. Chun deimhneacht agus cur i bhfeidhm comhchuibhithe a áirithiú agus foráil á déanamh san am céanna freisin maidir le freagairt thráthúil ar athruithe ar dhálaí an mhargaidh, ba cheart don Choimisiún gníomhartha tarmligthe a ghlacadh chun sonrú a dhéanamh ar an mbealach ba cheart feidhm a bheith leis an modh eachtarshuímh nua. (35)Maidir le cinneadh struchtúr an téarma ábhartha ráta úis saor ó riosca, tá tionchar suntasach aige sin ar an staid sócmhainneachta go háirithe le haghaidh gnóthais árachais saoil ag a bhfuil dliteanais fhadtéarmacha. Chun cur isteach ar an ngnó árachais atá ann cheana a sheachaint agus chun foráil a dhéanamh maidir le haistriú rianúil chuig an modh eachtarshuímh nua, is gá foráil a dhéanamh maidir le beart céimnithe isteach agus le beart idirthréimhseach. Ba cheart é a bheith d’aidhm leis na bearta idirthréimhseacha cur isteach ar an margadh a sheachaint agus conair thrédhearcach chuig an modh eachtarshuímh deiridh a sholáthar. (36)Le Treoir 2009/138/CE déantar foráil maidir le coigeartú luaineachta, lena bhféachtar le maolú a dhéanamh ar éifeacht rómhéid na raonta difríochta bannaí agus tá sí bunaithe ar phunanna tagartha le haghaidh airgeadraí ábhartha na ngnóthas árachais agus athárachais agus, i gcás an euro, ar phunanna tagartha le haghaidh margaí árachais náisiúnta. Is féidir le tairbhí de bhreis ar mhaolú ar raonta difríochta bannaí lena ngabhann rómhéid teacht as coigeartú luaineachta aonfhoirmeach a úsáid le haghaidh airgeadraí nó tíortha iomlána, go háirithe i gcás ina mbeidh íogaireacht sócmhainní ábhartha na ngnóthas sin i leith athruithe ar raonta difríochta creidmheasa níos ísle ná íogaireacht an mheastacháin ábhartha is fearr i leith athruithe ar rátaí úis. Chun nach dtiocfaidh na tairbhí iomarcacha sin as an gcoigeartú luaineachta, ba cheart an coigeartú luaineachta a bheith faoi réir formheas maoirseachta agus ina ríomh, ba cheart tréithe a bhaineann go sonrach le gnóthas a chur san áireamh i ndáil le híogaireacht raoin difríochta sócmhainní agus íogaireacht ráta úis an mheastacháin is fearr ar fhorálacha teicniúla. I bhfianaise na gcoimircí breise, ba cheart a cheadú do ghnóthais árachais agus athárachais suas le cion méadaithe 85 % den raon difríochta ceartaithe riosca a dhíorthaítear ó na punanna ionadaíocha a chur le bunstruchtúr an téarma ábhartha ráta úis saor ó riosca. (37)Le Treoir 2009/138/CE, déantar foráil maidir le comhpháirt tíre sa choigeartú luaineachta arb é is aidhm di a áirithiú go ndéanfar maolú ar rómhéid ar raonta difríochta bannaí i dtír shonrach. Mar sin féin, tá gníomhachtú na comhpháirte tíre bunaithe ar thairseach absalóideach agus ar thairseach choibhneasta maidir le raon difríochta coigeartaithe riosca na tíre, ar féidir éifeachtaí aille teacht as sin agus dá bhrí sin luaineacht cistí dílse gnóthas árachais agus athárachais a mhéadú. Chun a áirithiú go ndéanfar maolú éifeachtach ar rómhéid raonta difríochta i mBallstát sonrach arb é an euro a airgeadra, ba cheart macra‑chomhpháirt a chur in ionad na comhpháirte tíre, rud atá le ríomh bunaithe ar na difríochtaí idir an raon difríochta arna choigeartú de réir riosca le haghaidh an euro, agus an raon difríochta arna choigeartú de réir riosca le haghaidh na tíre. Chun éifeachtaí aille a sheachaint, leis an ríomh ba cheart neamhleanúnachais a sheachaint i leith na bparaiméadar ionchuir. (38)Chun forbairtí, i gcleachtais infheistíochta de chuid gnóthas árachais agus athárachais, a chur san áireamh, ba cheart a chumhachtú don Choimisiún gníomhartha tarmligthe a ghlacadh chun critéir a leagan amach le haghaidh incháilitheacht sócmhainní atá le cur san áireamh i bpunann sannta sócmhainní i gcás ina bhféadfadh cleachtais éagsúla teacht as cineál na sócmhainní i leith na gcritéar chun an coigeartú meaitseála a chur i bhfeidhm agus a ríomh. (39)Chun a áirithiú go gcuirfear an láimhseáil chéanna i bhfeidhm maidir leis na gnóthais árachais agus athárachais uile a ríomhann an coigeartú luaineachta, nó go gcuirfear forbairtí margaidh san áireamh inti, ba cheart a chumhachtú don Choimisiún gníomhartha tarmligthe a ghlacadh lena sonrófar ríomh eilimintí den choigeartú luaineachta, eilimintí a bhaineann go sonrach leis an ngnóthas. (40)Chun críocha ríomh a gcistí dílse faoi Rialachán (AE) Uimh. 575/2013 ó Pharlaimint na hEorpa agus ón gComhairle, maidir le hinstitiúidí a bhaineann le hilchuideachtaí airgeadais atá faoi réir Threoir 2002/87/CE ó Pharlaimint na hEorpa agus ón gComhairle féadfar a cheadú dóibh gan a n‑infheistíochtaí suntasacha i ngnóthais árachais ná athárachais a asbhaint, ar choinníoll go gcomhlíontar critéir áirithe. Maidir le rialacha stuamachta is infheidhme maidir le gnóthais árachais nó athárachais agus institiúidí creidmheasa, is gá a áirithiú go ndéanfar foráil leo maidir le cothroime iomaíochta iomchuí idir grúpaí airgeadais atá faoi stiúir na baincéireachta agus faoi stiúir an árachais. Dá bhrí sin, ba cheart a cheadú do ghnóthais árachais agus athárachais freisin gan rannpháirtíochtaí in institiúidí creidmheasa agus airgeadais a asbhaint óna gcistí dílse incháilithe, faoi réir coinníollacha comhchosúla. Go háirithe, ba cheart feidhm a bheith ag maoirseacht grúpa i gcomhréir le Treoir 2009/138/CE nó le maoirseacht fhorlíontach i gcomhréir le Treoir 2002/87/CE maidir le grúpa a chuimsíonn an gnóthas árachais nó athárachais agus an institiúid ghaolmhar. Ina theannta sin, ba cheart an institiúid a bheith ina hinfheistíocht chothromais de chineál straitéiseach le haghaidh an ghnóthais árachais nó athárachais agus ba cheart d’údaráis mhaoirseachta a bheith sásta i dtaobh leibhéal na bainistíochta lánpháirtithe, na bainistíochta riosca agus na rialuithe inmheánacha maidir leis na heintitis i raon feidhme na maoirseachta grúpa nó na maoirseachta forlíontaí. (41)Leis na teorainneacha atá ann cheana agus a fhorchuirtear ar leibhéal an choigeartaithe shiméadraigh, teorannaítear cumas an choigeartaithe sin maolú a dhéanamh ar éifeachtaí comhthimthriallacha féideartha an chórais airgeadais agus staid a sheachaint ina gcuirtear iallach míchuí ar ghnóthais árachais agus athárachais caipiteal breise a chruinniú nó a n‑infheistíochtaí a dhíol de thoradh gluaiseachtaí neamh‑inbhuanaithe díobhálacha i margaí airgeadais, amhail na cinn a spreagadh le paindéim COVID‑19. Dá bhrí sin, ba cheart an coigeartú siméadrach a leasú ionas go ndéanfaidh sé foráil maidir le hathruithe níos mó ar an muirear caipitil cothromais caighdeánach agus go ndéanfar maolú breise leis ar an tionchar a bhaineann le méaduithe nó laghduithe géara i stocmhargaí. (42)Chun an chomhréireacht a fheabhsú laistigh de na ceanglais chainníochtúla, ba cheart an fhéidearthacht a thabhairt do ghnóthais árachais agus athárachais an ceanglas caipitil a ríomh le haghaidh rioscaí neamhábhartha san fhoirmle chaighdeánach le cur chuige simplithe ar feadh tréimhse nach faide na 3 bliana. Le cur chuige simplithe den sórt sin ba cheart a cheadú do ghnóthais meastachán a dhéanamh ar an gceanglas caipitil le haghaidh riosca neamhábhartha ar bhonn aonad tomhais iomchuí a athraíonn le himeacht ama. Ba cheart an cur chuige sin a bheith bunaithe ar rialacha coiteanna agus faoi réir critéir choiteanna le haghaidh sainaithint rioscaí neamhábhartha. (43)Ní mór do ghnóthais árachais agus athárachais a úsáideann an coigeartú meaitseála an phunann shannta de shócmhainní agus d’oibleagáidí a shainaithint, a eagrú agus a bhainistiú ar leithligh ó chodanna eile den ghnó agus dá bhrí sin níor cheart a cheadú dóibh rioscaí, a eascraíonn as áit eile sa ghnó, a chomhlíonadh agus úsáid á baint as an bpunann shannta de shócmhainní. Mar sin féin, ní hé gurb é a thagann as an mbainistíocht scartha ar an bpunann go dtagann méadú ar chomhghaol idir na rioscaí laistigh den phunann sin agus iad sin laistigh den chuid eile den ghnóthas. Dá bhrí sin, ba cheart a cheadú do ghnóthais árachais agus athárachais a úsáideann an coigeartú meaitseála a gCeanglas um Chaipiteal Sócmhainneachta a ríomh bunaithe ar an toimhde a bhaineann le héagsúlú iomlán idir sócmhainní agus dliteanais na punainne agus an chuid eile den ghnóthas, mura rud é go ndéantar ciste imfhálaithe de phunanna na sócmhainní lena gcumhdaítear an meastachán comhfhreagrach is fearr ar oibleagáidí árachais nó athárachais. (44)Mar chuid den phróiseas athbhreithnithe maoirseachta, is tábhachtach go mbeadh údaráis mhaoirseachta in ann faisnéis a chur i gcomparáid ar fud na gcuideachtaí ar a ndéanann siad maoirseacht. Le samhlacha inmheánacha páirteacha agus iomlána ceadaítear riosca aonair cuideachta a ghabháil ar bhealach níos fearr agus le Treoir 2009/138/CE ceadaítear do ghnóthais árachais agus athárachais iad a úsáid chun ceanglais chaipitil a chinneadh gan teorainneacha a eascraíonn as an bhfoirmle chaighdeánach. Mar sin féin, fágann samhlacha inmheánacha páirteacha agus iomlána gur deacra comparáidí a dhéanamh ar fud cuideachtaí agus thairbheodh údaráis mhaoirseachta dá bhrí sin den rochtain ar thoradh an ríomha ar cheanglais caipitil foirmle caighdeánaí. Dá bhrí sin ba cheart do na gnóthais árachais agus athárachais uile an fhaisnéis sin a thuairisciú go tráthrialta dá maoirseoirí. (45)Le Treoir 2009/138/CE déantar foráil maidir leis an bhféidearthacht go ríomhfadh gnóthais árachais agus athárachais a gCeanglas um Chaipiteal Sócmhainneachta le samhail inmheánach faoi réir formheas maoirseachta. I gcás ina gcuirfear samhail inmheánach i bhfeidhm, ní choisctear leis an Treoir ar an ngnóthas árachais ná athárachais éifeacht na ngluaiseachtaí raoin difríochtaí creidmheasa ar an gcoigeartú luaineachta a chur san áireamh ina shamhail inmheánach. Ós rud é go bhféadfaidh tairbhí teacht as úsáid an choigeartaithe luaineachta de bhreis ar mhaolú ar raonta difríochta bannaí lena ngabhann rómhéid i ríomh an mheastacháin is fearr, is féidir leis na tairbhí iomarcacha sin saobhadh a dhéanamh freisin ar ríomh an Cheanglais um Chaipiteal Sócmhainneachta i gcás ina ndéanfar éifeacht gluaiseachtaí raoin difríochta creidmheasa ar an gcoigeartú luaineachta a chur san áireamh sa tsamhail inmheánach. Chun an saobhadh sin a sheachaint, ba cheart íosteorainn a chur leis an gCeanglas um Chaipiteal Sócmhainneachta, i gcás ina gceadóidh údaráis mhaoirseachta do ghnóthas árachais agus athárachais éifeacht na ngluaiseachtaí raoin difríochta creidmheasa ar an gcoigeartú luaineachta a chur san áireamh ina samhail inmheánach, ar leibhéal ar faoina bhun atá coinne leis go dtarlóidh tairbhí ar an gCeanglas um Chaipiteal Sócmhainneachta de bhreis ar mhaolú ar raonta difríochta bannaí lena ngabhann rómhéid. (46)Ba cheart gnóthais árachais agus athárachais a dhreasú chun athléimneacht a chothú le haghaidh staideanna géarchéime. I gcás ina gcuirfidh gnóthais árachais agus athárachais éifeacht gluaiseachtaí raoin difríochta creidmheasa ar an gcoigeartú luaineachta san áireamh ina samhail inmheánach, agus breithniú á dhéanamh freisin ar éifeacht gluaiseachtaí raoin difríochta creidmheasa ar an gcoigeartú macraluaineachta, d’fhéadfadh sin dochar fíor‑thromchúiseach a dhéanamh d’aon dreasacht chun athléimneacht a mhéadú le haghaidh staideanna géarchéime. Dá bhrí sin ba cheart cosc a chur ar ghnóthais árachais agus athárachais coigeartú macraluaineachta a chur san áireamh ina samhail inmheánach. (47)Ba cheart d’údaráis mhaoirseachta náisiúnta a bheith in ann faisnéis mhicreastuamachta ábhartha a bhailiú ar straitéis infheistíochta gnóthas, anailís a dhéanamh uirthi i dteannta faisnéis ábhartha eile a d’fhéadfadh a bheith ar fáil ó fhoinsí margaidh eile, agus peirspictíocht mhicreastuamachta a ionchorprú sa mhaoirseacht a dhéanann siad ar ghnóthais. Mar chuid de sin d’fhéadfaí a áireamh maoirseacht a dhéanamh ar rioscaí a bhaineann le timthriallta creidmheasa sonracha, sleabhcadh eacnamaíoch agus iompraíocht chomhchoiteann nó tréadaíochta in infheistíochtaí. (48)Le Treoir 2009/138/CE déantar foráil maidir le síneadh a chur leis an tréimhse téarnaimh i gcásanna sáruithe ar an gCeanglas um Chaipiteal Sócmhainneachta i gcás inar dhearbhaigh an tÚdarás Eorpach um Árachas agus Pinsin Cheirde (ÚEÁPC) gurb ann do staideanna eisceachtúla díobhálacha. Is féidir na dearbhuithe a dhéanamh tar éis iarrataí ó údaráis mhaoirseachta náisiúnta, ar a gceanglaítear dul i gcomhairle leis an mBord Eorpach um Riosca Sistéamach (BERS) i gcás inarb iomchuí roimh an iarraidh. Níl an comhairliúchán a dhéanann na húdaráis mhaoirseachta náisiúnta ar bhealach díláraithe le BERS chomh héifeachtúil le comhairliúchán a dhéanann ÚEÁPC ar bhealach láraithe le BERS. Chun próiseas éifeachtúil a áirithiú, ba cheart do ÚEÁPC, seachas do na húdaráis mhaoirseachta náisiúnta, dul i gcomhairle le BERS sula ndearbhófar gurb ann do staideanna eisceachtúla díobhálacha, i gcás ina gceadófar an réamhchomhairliúchán sin de réir chineál na staide. (49)Le Treoir 2009/138/CE ceanglaítear ar ghnóthais árachais agus athárachais an t‑údarás maoirseachta lena mbaineann a chur ar an eolas láithreach i gcás ina mbreathnóidh siad go mainnítear an tÍoscheanglas Caipitil a chomhlíonadh, nó go bhfuil riosca ann maidir le neamhchomhlíonadh sna 3 mhí dá éis sin. Mar sin féin, ní shonraítear leis an Treoir sin cén uair is féidir neamhchomhlíonadh an Íoscheanglais um Chaipiteal Sócmhainneachta nó an riosca maidir le neamhchomhlíonadh sna 3 mhí dá éis sin a bhreathnú agus d’fhéadfadh gnóthais moill a chur leis na húdaráis mhaoirseachta a chur ar an eolas go deireadh na ráithe ábhartha nuair a dhéantar ríomh an Íoscheanglais Caipitil atá le tuairisciú go foirmiúil don údarás maoirseachta. Chun a áirithiú go bhfaighidh na húdaráis mhaoirseachta faisnéis thráthúil agus go mbeidh siad in ann an ghníomhaíocht is gá a dhéanamh, ba cheart a cheangal ar ghnóthais árachais agus athárachais na húdaráis mhaoirseachta a chur ar an eolas láithreach maidir le mainneachtain an tÍoscheanglas Caipitil a chomhlíonadh nó riosca maidir le neamhchomhlíonadh freisin i gcás ina mbeidh an méid sin breathnaithe ar bhonn meastacháin nó ríomhanna idir dhá dháta de ríomhanna oifigiúla ar an Íoscheanglas Caipitil, sa ráithe ábhartha. (50)Tá cosaint leasanna daoine árachaithe ina cuspóir ginearálta den chreat stuamachta ar cheart do na húdaráis mhaoirseachta inniúla é a shaothrú ag gach céim den phróiseas maoirseachta, lena n‑áirítear i gcás sáruithe nó sáruithe dóchúla ar cheanglais ag gnóthais árachais nó athárachais as a bhféadfaidh aistarraingt údarúcháin eascairt. Ba cheart an cuspóir sin a shaothrú roimh aistarraingt an údarúcháin, agus aon impleacht dhlíthiúil, le haghaidh daoine árachaithe a fhéadfaidh díorthú aisti, á cur san áireamh, tar éis aistarraingt an údarúcháin freisin.

(51)Ba cheart uirlisí a bheith ag na húdaráis mhaoirseachta náisiúnta chun cosc a chur le teacht chun cinn rioscaí le haghaidh na cobhsaíochta airgeadais i margaí árachais, iompraíochtaí comhthimthriallacha ag gnóthais árachais agus athárachais a theorannú agus maolú a dhéanamh ar leathadh éifeachtaí diúltacha iarmhartacha laistigh den chóras airgeadais agus amach san fhíorgheilleagar. (52)Léiríodh le géarchéimeanna eacnamaíocha agus airgeadais le déanaí, go háirithe an ghéarchéim a leanann paindéim COVID‑19, gur féidir cosc a chur le rioscaí le haghaidh chobhsaíocht an chórais airgeadais le bainistíocht leachtachta fhónta ag gnóthais árachais agus athárachais. Ar an gcúis sin, ba cheart a cheangal ar ghnóthais árachais agus athárachais bainistíocht agus pleanáil leachtachta a neartú, go háirithe i gcomhthéacs staideanna díobhálacha lena ndéantar difear do chuid mhór nó d’iomláine an mhargaidh árachais agus athárachais. (53)Maidir le gnóthais ag a bhfuil próifílí a mbaineann leochaileacht ar leith leo, amhail iad sin ag a bhfuil dliteanais leachtachta nó ag a bhfuil sócmhainní neamhleachtacha á sealbhú, nó ag a bhfuil leochaileachtaí leachtachta a fhéadfaidh difear a dhéanamh don chobhsaíocht airgeadais fhoriomlán, aon uair nach leigheasann siad an staid go hiomchuí, ba cheart do na húdaráis mhaoirseachta náisiúnta a bheith in ann idirghabháil a dhéanamh chun a staid leachtachta a threisiú. (54)Ba cheart na cumhachtaí is gá a bheith ag na húdaráis mhaoirseachta chun staid sócmhainneachta gnóthas árachais nó athárachais sonrach a chaomhnú le linn staideanna eisceachtúla amhail imeachtaí díobhálacha eacnamaíocha nó margaidh lena ndéantar difear do chuid mhór nó d’iomláine an mhargaidh árachais agus athárachais, chun sealbhóirí polasaí a chosaint agus an chobhsaíocht airgeadais a chaomhnú. Mar chuid de na cumhachtaí sin ba cheart a áireamh an fhéidearthacht chun dáileacháin ar scairshealbhóirí agus iasachtóirí fo‑ordaithe eile de chuid gnóthas árachais nó athárachais a theorannú nó a chur ar fionraí sula dtarlóidh sárú iarbhír ar an gCeanglas um Chaipiteal Sócmhainneachta. Ba cheart na cumhachtaí sin a chur i bhfeidhm ar bhonn cás ar chás, agus critéir rioscabhunaithe choiteanna a urramú leo agus níor cheart dochar a dhéanamh d’fheidhmiú an mhargaidh inmheánaigh leo. (55)Ós rud é go ndéanfaí difear le teorannú nó fionraí dáilte díbhinní agus bónas eile, fiú ar bhonn sealadach, do chearta scairshealbhóirí agus creidiúnaithe fo‑ordaithe eile, ba cheart do na húdaráis mhaoirseachta prionsabal na comhréireachta agus an riachtanais a chur san áireamh go cuí agus na bearta sin á ndéanamh. Ba cheart do na húdaráis mhaoirseachta a áirithiú freisin nach mbaineann éifeachtaí díobhálacha díréireacha ar an gcóras airgeadais iomlán ná ar chodanna de le haon cheann de na bearta a ghlactar i mBallstáit eile ná san Aontas ina iomláine. Go háirithe, níor cheart do na húdaráis mhaoirseachta dáileacháin chaipitil a theorannú laistigh de ghrúpa árachais agus athárachais ach amháin in imthosca eisceachtúla, agus nuair atá údar cuí leis sin chun cobhsaíocht an mhargaidh árachais agus an chórais airgeadais ina iomláine a chaomhnú. (56)Le clistí gnóthas árachais agus athárachais le déanaí agus iad ag oibriú go trasteorann, cuireadh i dtábhacht gur gá na húdaráis mhaoirseachta a chur ar an eolas ar bhealach níos fearr faoi ghníomhaíochtaí a dhéanann gnóthais. Dá bhrí sin, ba cheart a cheangal ar ghnóthais árachais agus athárachais fógra a thabhairt d’údarás maoirseachta a mBallstáit baile faoi aon athrú ábhartha lena ndéantar difear dá bpróifíl riosca i ndáil lena ngníomhaíochtaí árachais trasteorann leanúnacha, agus ba cheart an fhaisnéis sin a chomhroinnt le húdaráis mhaoirseachta na mBallstát óstach lena mbaineann. (57)Faoi Threoir 2009/138/CE, arna leasú le Treoir (AE) 2019/2177 ó Pharlaimint na hEorpa agus ón gComhairle, tá an chumhacht ag ÚEÁPC ardáin chomhair a chur ar bun agus a chomhordú chun an comhar a fheabhsú idir na húdaráis mhaoirseachta ábhartha i gcás ina ndéanfaidh gnóthas árachais nó athárachais gníomhaíochtaí, nó ina mbeartóidh sé iad a dhéanamh, atá bunaithe ar an tsaoirse chun seirbhísí a sholáthar nó ar an tsaoirse bhunaíochta. Mar sin féin, i bhfianaise chastacht na saincheisteanna maoirseachta a ndéileáiltear leo laistigh de na hardáin sin, i gcásanna éagsúla, cliseann ar údaráis mhaoirseachta náisiúnta teacht ar dhearcadh coiteann maidir le conas dul i ngleic le saincheisteanna a bhaineann le gnóthas árachais nó athárachais atá ag oibriú ar bhonn trasteorann. I gcás nach féidir leis na húdaráis mhaoirseachta atá páirteach sna hardáin chomhair teacht ar chomhaontú maidir le saincheisteanna a bhaineann le gnóthas árachais nó athárachais atá ag oibriú ar bhonn trasteorann, ba cheart an chumhacht a bheith ag ÚEÁPC an t‑easaontas a shocrú i gcomhréir le hAirteagal 19 de Rialachán (AE) Uimh. 1094/2010. (58)Faoi Threoir 2009/138/CE, ní cheanglaítear ar ghnóthais árachais ná athárachais faisnéis maidir le seoladh a ngnó a sholáthar d’údaráis mhaoirseachta na mBallstát óstach go tráthúil. Ní fhéadfar an fhaisnéis sin a fháil ach amháin trína hiarraidh ar údarás maoirseachta an Bhallstáit baile. Mar sin féin, le cur chuige den sórt sin ní áirithítear rochtain ar fhaisnéis i dtréimhse réasúnach. Dá bhrí sin, ba cheart an chumhacht a bheith ag údaráis mhaoirseachta na mBallstát óstach freisin, cosúil le húdarás maoirseachta an Bhallstáit baile, faisnéis a iarraidh go díreach ar ghnóthais árachais nó athárachais go tráthúil. (59)I gcás ina ndéanfaidh gnóthas árachais nó athárachais gníomhaíochtaí trasteorann suntasacha i mBallstát óstach, ba cheart an chumhacht a bheith ag údarás maoirseachta an Bhallstáit sin bunfhaisnéis a iarraidh ar údarás maoirseachta an Bhallstáit baile maidir le staid sócmhainneachta an ghnóthais árachais nó athárachais sin. I gcás ina mbeidh ábhair imní thromchúiseacha ag údarás maoirseachta an Bhallstáit óstaigh maidir leis an staid sócmhainneachta sin, ba cheart an chumhacht a bheith aige a iarraidh go ndéanfar cigireacht chomhpháirteach ar an láthair i dteannta údarás maoirseachta an Bhallstáit baile, i gcás ina mbeidh neamhchomhlíonadh suntasach an Cheanglais um Chaipiteal Sócmhainneachta i gceist. Ba cheart a iarraidh ar ÚEÁPC a bheith rannpháirteach. Maidir leis sin, ba cheart do ÚEÁPC a léiriú a luaithe is indéanta cibé acu a bheartaíonn nó nach mbeartaíonn sé a bheith rannpháirteach. I gcás nach dtiocfaidh na húdaráis mhaoirseachta ar chomhaontú maidir leis an deis chun cigireacht chomhpháirteach ar an láthair a dhéanamh, ba cheart an chumhacht a bheith ag ÚEÁPC an t‑easaontas a shocrú i gcomhréir le hAirteagal 19 de Rialachán (AE) Uimh. 1094/2010. (60)Chun bheith sainaitheanta mar chuideachta sealbhaíochta árachais, ba cheart a bheith ag máthairchuideachta go háirithe, mar a príomhghnó, éadáil agus sealbhú rannpháirtíochtaí i bhfoghnóthais, i gcás inar gnóthais árachais nó athárachais, nó gnóthais árachais nó athárachais tríú tír iad na foghnóthais sin go heisiach nó go príomha. Faoi láthair, tá léirmhínithe difriúla ag údaráis mhaoirseachta ar an mbrí atá le ‘go heisiach nó go príomha’ sa chomhthéacs sin. Dá bhrí sin, ba cheart soiléiriú ar an gcoincheap sin a sholáthar, cosúil leis an soiléiriú a sholáthraítear i Rialachán (AE) Uimh. 575/2013, arna leasú le Rialachán (AE) 2019/876 ó Pharlaimint na hEorpa agus ón gComhairle, le haghaidh na hearnála baincéireachta. Ba cheart a mheas gurb éard atá i bhfoghnóthais ‘gnóthais árachais nó athárachais nó gnóthais árachais nó athárachais tríú tír go príomha’ i gcás ina ndéanfaidh na gnólachtaí sin ionadaíocht do bhreis agus 50 % de chothromas, sócmhainní comhdhlúite, ioncaim, pearsanra nó táscaire eile de chuid na cuideachta sealbhaíochta árachais a mheasann an t‑údarás maoirseachta a bheith ábhartha. (61)I gcásanna áirithe, déanann gnóthais árachais agus athárachais éagsúla grúpa de facto agus iompraíonn siad iad féin dá réir sin, cé nach gcomhlíonann siad an sainmhíniú ar ghrúpa mar a leagtar amach i dTreoir 2009/138/CE. Dá bhrí sin, níl feidhm ag Teideal III den Treoir sin maidir leis na gnóthais árachais agus athárachais sin. Sna cásanna sin, go háirithe le haghaidh grúpaí cothrománacha nach bhfuil aon nasc caipitil acu idir gnóthais dhifriúla, ba cheart an chumhacht a bheith ag na maoirseoirí grúpa láithreacht ghrúpa a shainaithint. Ba cheart critéir oibiachtúla a sholáthar freisin chun an tsainaithint sin a dhéanamh. (62)Tá grúpaí árachais agus athárachais saor chun cinneadh a dhéanamh maidir leis na socruithe inmheánacha sonracha, dáileadh na gcúraimí agus struchtúr eagraíochtúil laistigh den ghrúpa de réir mar is cuí leo chun comhlíontacht le Treoir 2009/138/CE a áirithiú. Mar sin féin, i gcásanna áirithe, féadfaidh na socruithe agus na struchtúir eagraíochtúla sin maoirseacht éifeachtach ar ghrúpa a chur i gcontúirt. Dá bhrí sin, ba cheart an chumhacht a bheith ag maoirseoirí grúpa – in imthosca eisceachtúla agus tar éis dul i gcomhairle le ÚEÁPC agus leis na húdaráis mhaoirseachta eile lena mbaineann – athruithe ar na socruithe nó na struchtúir eagraíochtúla sin a cheangal. Ba cheart do mhaoirseoirí grúpa údar cuí a thabhairt lena gcinneadh agus míniú a thabhairt ar an bhfáth a gcuireann na socruithe nó na struchtúir atá cheana ann maoirseacht éifeachtach ar ghrúpa i gcontúirt. (63)Féadfaidh maoirseoirí grúpa a chinneadh gnóthas a eisiamh ón maoirseacht grúpa, go háirithe nuair a mheastar nach bhfuil ach tábhacht dhiomaibhseach ag gnóthas den sórt sin i leith chuspóirí na maoirseachta grúpa. Tá léirmhínithe éagsúla tugtha faoi deara ag ÚEÁPC maidir leis na critéir a bhaineann le tábhacht dhiomaibhseach, agus tá sé sainaitheanta aige gurb amhlaidh, i gcásanna áirithe, gurb é a thagann as na heisiaimh sin tarscaoiltí iomlána ar mhaoirseacht grúpa nó maoirseacht ar leibhéal máthairchuideachta idirmheánaí. Dá bhrí sin, is gá a shoiléiriú nár cheart do na cásanna sin tarlú ach amháin in imthosca atá an‑eisceachtúil agus gur cheart do mhaoirseoirí grúpa dul i gcomhairle le ÚEÁPC roimh na cinntí sin a dhéanamh. Ba cheart critéir a thabhairt isteach freisin ionas gurb ann do níos mó soiléireachta i dtaobh ar cheart a mheas mar thábhacht dhiomaibhseach i leith chuspóirí na maoirseachta grúpa. (64)Tá easpa soiléireachta ann maidir leis na cineálacha gnóthas a bhféadfar Modh 2 a chur i bhfeidhm maidir leo, eadhon modh asbhainte agus comhiomlánaithe mar a shainmhínítear in Airteagal 233 de Threoir 2009/138/CE, agus sócmhainneacht an ghrúpa á ríomh, rud atá díobhálach don chothroime iomaíochta san Aontas. Dá bhrí sin, ba cheart a shonrú go soiléir cé na gnóthais a fhéadfar a áireamh sa ríomh ar shócmhainneacht an ghrúpa trí Mhodh 2. Níor cheart feidhm a bheith ag an modh sin ach amháin maidir le gnóthais árachais agus athárachais, gnóthais árachais agus athárachais tríú tír, gnóthais a bhaineann le hearnálacha airgeadais eile, cuideachtaí sealbhaíochta airgeadais mheasctha, cuideachtaí sealbhaíochta árachais, agus máthairghnóthais eile arb é a bpríomhghnó rannpháirtíochtaí i bhfoghnóthais a fháil agus a shealbhú, i gcás inar gnóthais árachais nó athárachais, nó gnóthais árachais nó athárachais tríú tír go heisiach nó go príomha iad na foghnóthais sin. (65)I ngrúpaí árachais nó athárachais áirithe, faigheann agus sealbhaíonn máthairghnóthas idirmheánach seachas gnóthas árachais nó athárachais nó gnóthas árachais nó athárachais tríú tír rannpháirtíochtaí i bhfoghnóthais i gcás inar gnóthais árachais nó athárachais tríú tír iad na gnóthais sin go heisiach nó go príomha. Faoi na rialacha atá i bhfeidhm faoi láthair, mura sealbhaíonn na máthairghnóthais idirmheánacha sin rannpháirtíocht in ar a laghad foghóthas árachais nó athárachais amháin ag a bhfuil a cheannoifig san Aontas, ní láimhseáiltear mar chuideachtaí sealbhaíochta árachais iad chun críche ríomh shócmhainneacht an ghrúpa, cé go bhfuil cineál na rioscaí a bhaineann leo an‑chomhchosúil. Dá bhrí sin, ba cheart rialacha a leasú ionas go láimhseáiltear cuideachtaí sealbhaíochta na ngnóthas árachais nó athárachais tríú tír sin ar an mbealach céanna le cuideachtaí sealbhaíochta árachais chun críche ríomh shócmhainneacht an ghrúpa. (66)Le Treoir 2009/138/CE agus Rialachán Tarmligthe (AE) 2015/35 ón gCoimisiún déantar foráil maidir le ceithre mhodh cuimsithe i ríomh shócmhainneacht an ghrúpa de chuid gnóthais a bhaineann le hearnálacha airgeadais eile, lena n‑áirítear modhanna 1 agus 2 a leagtar amach in Iarscríbhinn I a ghabhann le Treoir 2002/87/CE. Is é a thagann as sin cineálacha cur chuige maoirseachta neamhréireacha agus éagothroime iomaíochta, agus gintear castacht mhíchuí. Dá bhrí sin, ba cheart rialacha a shimpliú ionas go rannchuideoidh gnóthais a bhaineann le hearnálacha airgeadais eile i gcónaí le sócmhainneacht an ghrúpa trí na rialacha earnála ábhartha a úsáid maidir le ríomh cistí dílse agus ceanglas caipitil. Ba cheart na cistí dílse agus na ceanglais chaipitil sin a chomhiomlánú go simplí chuig cistí dílse agus ceanglais chaipitil na coda árachais agus athárachais den ghrúpa. (67)Faoi na rialacha atá i bhfeidhm faoi láthair, deonaítear féidearthachtaí teoranta ar ghnóthais árachais agus athárachais rannpháirteacha chun ríomhanna simplithe a úsáid chun a sócmhainneacht a ngrúpa a chinneadh nuair a úsáidtear modh 1, eadhon an modh cuntasaíochta bunaithe ar an gcomhdhlúthú. Leis sin gintear ualach díréireach, go háirithe nuair a shealbhaíonn grúpaí rannpháirtíochtaí i ngnóthais ghaolmhara atá an‑bheag ó thaobh méide de. Dá bhrí sin, faoi réir réamh‑fhormheas maoirseachta, ba cheart a cheadú do ghnóthais rannpháirteacha gnóthais ghaolmhara a lánpháirtiú a bhfuil a méid neamhábhartha ina sócmhainneacht ghrúpa trí chineálacha cur chuige simplithe a úsáid. (68)Maidir le coincheap an ualaithe, rud ba cheart a chur san áireamh agus míreanna ciste dhílis á n‑aicmiú ina sraitheanna, ní shonraítear é. Go háirithe, ní léir conas a chuirtear an coincheap sin i bhfeidhm maidir le cuideachtaí sealbhaíochta árachais agus cuideachtaí sealbhaíochta airgeadais mheasctha nach bhfuil sealbhóirí polasaí ná tairbhithe acu mar chliaint dhíreacha. Dá bhrí sin, ba cheart íoschritéir a thabhairt isteach chun foráil a dhéanamh maidir le cásanna a shainaithint ina bhfuil mír ciste dhílis, a eisíonn cuideachta sealbhaíochta árachais nó cuideachta sealbhaíochta airgeadais mheasctha, glan ó ualuithe. (69)Maidir le raon feidhme na ngnóthas ba cheart a chur san áireamh agus an íosteorainn á ríomh le haghaidh an Cheanglais ghrúpa um Chaipiteal Sócmhainneachta, ba cheart é a bheith comhsheasmhach le raon feidhme na ngnóthas a rannchuidíonn leis na cistí dílse incháilithe atá ar fáil chun an Ceanglas grúpa chomhdhlúite um Chaipiteal Sócmhainneachta a chumhdach. Dá bhrí sin, agus an íosteorainn á ríomh, ba cheart gnóthais árachais agus athárachais tríú tír, cuideachtaí sealbhaíochta árachais, cuideachtaí sealbhaíochta árachais tríú tír agus cuideachtaí sealbhaíochta airgeadais mheasctha a chur san áireamh. (70)Is féidir gurb é a bheidh mar thoradh ar an bhfoirmle chun an tÍoscheanglas grúpa chomhdhlúite um Chaipiteal Sócmhainneachta a ríomh, staideanna ina bhfuil an t‑íosmhéid sin gar don Cheanglas grúpa chomhdhlúite um Chaipiteal Sócmhainneachta nó fiú cothrom leis. Sna cásanna sin, is féidir go dtarlóidh neamhchomhlíonadh an íosmhéid sin, cé go n‑áirithítear comhlíontacht leis an gCeanglas grúpa chomhdhlúite um Chaipiteal Sócmhainneachta. Ba cheart an iarmhairt neamhbheartaithe sin a sheachaint. Dá bhrí sin, ba cheart an fhoirmle ríomha a leasú ionas nach mbeidh, ar nós gnóthais árachais agus athárachais, an tÍoscheanglas grúpa chomhdhlúite um Chaipiteal Sócmhainneachta níos airde go brách ná 45 % den Cheanglas grúpa chomhdhlúite um Chaipiteal Sócmhainneachta.

(71)Chun críche ríomh shócmhainneacht an ghrúpa, ba cheart cuideachtaí sealbhaíochta árachais agus cuideachtaí sealbhaíochta airgeadais mheasctha a láimhseáil mar ghnóthais árachais nó athárachais. Tugtar le tuiscint leis sin go ndéantar ceanglais chaipitil bharúlacha a ríomh le haghaidh na ngnóthas sin. Mar sin féin, níor cheart a thabhairt le tuiscint go brách leis na ríomhanna sin go gceanglaítear ar chuideachtaí sealbhaíochta árachais agus ar chuideachtaí sealbhaíochta airgeadais mheasctha na ceanglais chaipitil bharúlacha sin a chomhlíonadh ar an leibhéal aonair. (72)Ní hann d’aon fhoráil dlí lena sonraítear conas sócmhainneacht ghrúpa a ríomh nuair a úsáidtear meascán de Mhodhanna 1 agus 2. Is é a thagann as sin cleachtais neamhréireacha agus éiginnteachtaí, go háirithe i ndáil leis an mbealach a ríomhtar an ranníocaíocht leis an gCeanglas grúpa um Chaipiteal Sócmhainneachta de chuid gnóthais árachais agus athárachais a áirítear trí Mhodh 2. Dá bhrí sin, ba cheart a shoiléiriú conas atá sócmhainneacht an ghrúpa le ríomh nuair a úsáidtear meascán de mhodhanna. Chun méaduithe ábhartha ar cheanglais chaipitil a sheachaint, ba cheart a shoiléiriú, chun críche ríomh an Cheanglais grúpa chomhdhlúite um Chaipiteal Sócmhainneachta, nach bhfuil aon mhuirear caipitil riosca cothromais le cur i bhfeidhm maidir leis na sealúchais sin. Ar an gcúis chéanna, níor cheart muirear riosca airgeadra a chur i bhfeidhm ach amháin maidir le luach na sealúchas sin de bhreis ar na Ceanglais um Chaipiteal Sócmhainneachta de chuid na ngnóthas gaolmhar sin. Ba cheart do ghnóthais árachais nó athárachais a bheith in ann éagsúlú a chur san áireamh idir na rioscaí airgeadra sin agus rioscaí eile is bun le ríomh an Cheanglais ghrúpa chomhdhlúite um Chaipiteal Sócmhainneachta. (73)Faoi láthair, féadfaidh maoirseoirí grúpa tairseacha a chinneadh ar os a gcionn a mheastar go bhfuil comhchruinnithe inghrúpa agus riosca suntasach bunaithe ar Cheanglais um Chaipiteal Sócmhainneachta, ar fhorálacha teicniúla, nó orthu araon. Mar sin féin, is féidir go mbeidh critéir rioscabhunaithe chainníochtúla nó cháilíochtúla eile, mar shampla cistí dílse incháilithe iomchuí freisin chun na tairseacha a chinneadh. Dá bhrí sin, ba cheart níos mó solúbthachta a bheith ag maoirseoirí grúpa agus idirbheart inghrúpa suntasach nó comhchruinniú riosca suntasach á shainmhíniú. (74)Is féidir go gcaillfidh maoirseoirí grúpa faisnéis thábhachtach maidir le hidirbhearta inghrúpa nach gceanglaítear a thuairisciú faoi rialacha atá i bhfeidhm faoi láthair, go háirithe iad sin a bhaineann le gnóthais árachais agus athárachais tríú tír, cuideachtaí sealbhaíochta árachais agus cuideachtaí sealbhaíochta airgeadais mheasctha. Dá bhrí sin, ba cheart athbhreithniú a dhéanamh ar an sainmhíniú ar ‘idirbhearta inghrúpa atá le tuairisciú’. Ina theannta sin, ba cheart an chumhacht a bheith ag maoirseoirí grúpa chun an sainmhíniú ar ‘idirbhearta inghrúpa atá le tuairisciú’ a oiriúnú chun go n‑oirfidh sé ar bhealach níos fearr do shainiúlachtaí gach grúpa. (75)Is féidir le cuideachtaí sealbhaíochta árachais agus cuideachtaí sealbhaíochta airgeadais mheasctha a bheith ina máthairghnóthais ar ghrúpaí árachais nó athárachais. Sa chás sin, ceanglaítear cur i bhfeidhm na maoirseachta grúpa ar bhonn staid chomhdhlúite na gcuideachtaí sealbhaíochta sin. Ós rud é nach mbíonn na gnóthais árachais ná athárachais atá faoi rialú na gcuideachtaí sealbhaíochta sin i gcónaí in ann comhlíontacht leis na ceanglais maidir le maoirseacht grúpa a áirithiú, is gá a áirithiú go mbeidh na cumhachtaí maoirseachta agus forfheidhmiúcháin iomchuí ag maoirseoirí grúpa chun comhlíontacht grúpaí le Treoir 2009/138/CE a áirithiú. Dá bhrí sin, cosúil le leasuithe ar Threoir 2013/36/AE ó Pharlaimint na hEorpa agus ón gComhairle a thugtar isteach le Treoir (AE) 2019/878 ó Pharlaimint na hEorpa agus ón gComhairle le haghaidh institiúidí creidmheasa agus airgeadais, ba cheart íostacar cumhachtaí a bheith ag maoirseoirí grúpa ar chuideachtaí sealbhaíochta, lena n‑áirítear na cumhachtaí maoirseachta ginearálta is infheidhme maidir le gnóthais árachais agus athárachais chun críche na maoirseachta grúpa. (76)Nuair atá gnóthais árachais agus athárachais ina gcuid de ghrúpa a bhfuil ceannoifig a mháthairghnóthais i dtríú tír nach meastar a bheith coibhéiseach ná coibhéiseach go sealadach i gcomhréir le hAirteagal 260 de Threoir 2009/138/CE, tá dúshlán níos mó ag baint le maoirseacht ghrúpa a fheidhmiú. Is féidir go gcinnfidh maoirseoirí grúpa ‘modhanna eile’ mar a ghairtear dóibh a chur i bhfeidhm i gcomhréir le hAirteagal 262 den Treoir sin. Mar sin féin, níl na modhanna sin sainmhínithe go soiléir agus tá na cuspóirí ba cheart a bhaint amach leis na modhanna eile sin éiginnte. Dá bhrí sin, ba cheart críoch na modhanna eile a shonrú a thuilleadh, lena n‑áirítear íostacar beart ba cheart do mhaoirseoirí grúpa a mheas. (77)Le Rialachán Tarmligthe (AE) 2019/981 ón gCoimisiún tugadh isteach cóir fhabhrach le haghaidh infheistíochtaí fadtéarmacha i gcothromas. Maidir leis an bhfo‑mhodúl riosca cothromais fadbhunaithe, arb é is aidhm dó freisin an riosca is ísle a léiriú a bhaineann le hinfheistíocht a dhéanamh thar thréimhse ionchasach níos faide, ach a bhfuil úsáid an‑teoranta ag baint leis san Aontas, tá sé faoi réir critéir atá níos déine ná iad sin is infheidhme maidir le hinfheistíochtaí cothromais fadtéarmacha. Dá bhrí sin, is cosúil go dtagann an chatagóir stuamachta nua d’infheistíochtaí cothromais fhadtéarmacha roimh an ngá atá leis an bhfomhodúl riosca cothromais fadbhunaithe atá ann cheana. Ós rud é nach gá dhá chóir fhabhracha leithleacha a choimeád ag a bhfuil an cuspóir céanna a bhaineann le hinfheistíochtaí fadtéarmacha a chúiteamh, ba cheart an fomhodúl riosca cothromais fadbhunaithe a scriosadh. Mar sin féin, chun staid a sheachaint trína dtagann éifeachtaí díobhálacha as na leasuithe sin, ba cheart foráil a dhéanamh maidir le clásal marthanachta maidir le hárachóirí a bhfuil an fomhodúl riosca cothromais fadbhunaithe á chur i bhfeidhm acu faoi láthair. (78)Chun uaillmhianta comhshaoil agus aeráide an Chomhaontaithe Ghlais a bhaint amach ceanglaítear méideanna móra infheistíochtaí ón earnáil phríobháideach, lena n‑áirítear ó chuideachtaí árachais agus athárachais, a chur i dtreo infheistíochtaí inbhuanaithe. Le forálacha Threoir 2009/138/CE maidir leis na ceanglais chaipitil níor cheart bac a chur ar infheistíochtaí inbhuanaithe ó ghnóthais árachais agus athárachais ach ba cheart riosca iomlán na n‑infheistíochtaí i ngníomhaíochtaí atá díobhálach ó thaobh an chomhshaoil de a léiriú. Cé nach ann d’fhianaise leordhóthanach ag an gcéim seo ar dhifreálaigh riosca idir infheistíochtaí atá díobhálach ó thaobh an chomhshaoil de nó go sóisialta agus infheistíochtaí eile, is féidir go dtiocfaidh an fhianaise sin chun bheith ar fáil thar na chéad chúpla bliain eile. Chun measúnú iomchuí ar an bhfianaise ábhartha a áirithiú, ba cheart do ÚEÁPC faireachán agus tuairisciú a dhéanamh faoi 2023 ar an bhfianaise ar an bpróifíl riosca atá ag infheistíochtaí atá díobhálach ó thaobh an chomhshaoil de nó go sóisialta. I gcás inarb iomchuí, le tuarascáil ÚEÁPC ba cheart comhairle a thabhairt maidir le hathruithe ar Threoir 2009/138/CE agus ar na gníomhartha tarmligthe agus cur chun feidhme a ghlactar de bhun na Treorach sin. Féadfaidh ÚEÁPC fiafraí freisin an mbeadh sé iomchuí rioscaí comhshaoil áirithe, seachas rioscaí a bhaineann leis an athrú aeráide, a chur san áireamh agus conas sin a dhéanamh. Mar shampla, dá mba léir sin ón bhfianaise, d’fhéadfadh ÚEÁPC anailís a dhéanamh ar an ngá a bhaineann le síneadh a chur le cás‑anailísí mar a thugtar isteach leis an Treoir seo i gcomhthéacs rioscaí a bhaineann leis an athrú aeráide chuig rioscaí comhshaoil eile. (79)Tá agus beidh difear á dhéanamh ag an athrú aeráide ar a laghad thar an chéad deacáid eile do mhinicíocht agus do dhéine tubaistí nádúrtha ar dócha go ngéaróidís a thuilleadh de dheasca díghrádú comhshaoil agus truailliú. Is féidir go n‑athróidh sin neamhchosaint na ngnóthas árachais agus athárachais ar an riosca tubaiste nádúrtha freisin agus a fhágáil go mbeidh na paraiméadair chaighdeánacha le haghaidh riosca tubaiste nádúrtha a leagtar amach i Rialachán Tarmligthe (AE) 2015/35 neamhbhailí. Chun a áirithiú nach ann d’aon neamhréireacht mharthanach idir na paraiméadair chaighdeánacha le haghaidh riosca tubaiste nádúrtha agus neamhchosaint iarbhír na gcuideachtaí áracháis agus athárachais ar na rioscaí sin, ba cheart do ÚEÁPC athbhreithniú tráthrialta a dhéanamh ar raon feidhme an